# **«Մարդու իրավունքների հետազոտությունների կենտրոն» ՀԿ-ի վերլուծական փաթեթ**

# **ՀՀ Աշխատանքի և սոցիալական հարցերի նախարարության և ՀՀ Արդարադատության նախարարության ոլորտային ռազմավարությունների և առանցքային օրենսդրական փոփոխությունների նախագծերի վերաբերյալ**

Սույն փաստաթուղթն ամփոփում է ՄԻՀԿ առաջարկություններն ու դիտարկումները 2018 թ․-ի «Թավշյա» հեղափոխությունից հետո մշակված մի շարք ռազմավարական փաստաթղթերի և օրենսդրական փոփոխությունների նախագծերի շուրջ, որոնք արտացոլում են Հայաստանում առկա սոցիալական ապահովության և աղքատության արձագանքման համակարգի փոփոխությանն ուղղված՝ ՀՀ նոր կառավարության տեսլականն ու գործողությունների տրամաբանությունը։

Դիտարկման կենտրոնում են ոլորտային փոփոխության համար պատասխանատու Լիազոր մարմնի՝ ՀՀ Աշխատանքի և սոցիալական հարցերի նախարարության կողմից մշակված ռազմավարական երկու առանցքային փաստաթղթերի նախագծերն և նպաստային համակարգի փոփոխությանն ուղղված օրենսդրական փոփոխությունների նախագծերը։ Անդրադարձ է արված նաև ՀՀ Արդարադատության նախարարության կողմից ներկայացված մարդու իրավունքների պաշտպանության նոր ռազմավարության նախագծում տեղ գտած՝ տնտեսական և սոցիալական իրավունքների իրացմանը վերաբերող բաժիններին։

Առաջարկություններն ու դիտարկումներն արված են հետևյալ փաստաթղթերի վերաբերյալ՝

1. ՀՀ ԱՍՀՆ ոլորտային ռազմավարություններ..........................................................3 էջ
	1. *«Աշխատանքի և սոցիալական պաշտպանության ոլորտի զարգացման ռազմավարությանը հավանություն տալու մասին» ՀՀ կառավարության որոշման նախագիծ……………………………………………………………*3 էջ
	2. *«Հայաստանի Հանրապետության 2019-2023 թվականների զբաղվածության ռազմավարությունը հաստատելու մասին ՀՀ կառավարության որոշման նախագիծ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․*..24 էջ
2. *«ՀՀ մարդու իրավունքների պաշտպանության ազգային ռազմավարությունը և դրանից բխող 2020-2022թթ. Գործողությունների ծրագիրը հաստատելու մասին» ՀՀ կառավարության որոշման նախագիծ․․․․․․․․․․․․․․․․․․․․․․․․․․․․․․․*30 էջ
3. Նպաստային համակարգի փոփոխության նախագծեր*․․․․․․․․․․․․․․․․․․․․․․․․․40 էջ*
	1. *«Հայաստանի Հանրապետության կառավարության 2014 թվականի հունվարի 30-ի N 145- Ն որոշման մեջ լրացումներ կատարելու մասին» ՀՀ կառավարության որոշման նախագիծ*..............................................................................................................44 էջ
	2. *««Պետական նպաստների մասին» Հայաստանի Հանրապետության օրենքում փոփոխություններ և լրացումներ կատարելու մասին նախագծեր ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․*55 էջ

Սույն փաթեթը մաս է ՄԻՀԿ-ի կողմից իրականացվող «**Իրավունքահենք մոտեցմամբ աղքատության հաղթահարում․ մոտեցման էությունն ու Հայաստանում իրավունքահենք մոտեցմամբ աղքատության հաղթահարման պետական քաղաքականության ձևավորման անհրաժեշտությունը»** քաղաքականության վերլուծականի, որի ամբողջական տարբերակը գտնվում է մշակման փուլում։

## **ՀՀ ԱՍՀՆ ոլորտային ռազմավարություններ**

### «Աշխատանքի և սոցիալական պաշտպանության ոլորտի զարգացման ռազմավարությանը հավանություն տալու մասին» ՀՀ կառավարության որոշման նախագիծ

«Աշխատանքի և սոցիալական պաշտպանության ոլորտի զարգացման ռազմավարությունը» պատրաստվել է ՀՀ Աշխատանքի և սոցիալական հարցերի նախարարության կողմից։ Սույն ռազմավարության նախագիծը 2019 թ․-ի հոկտեմբերի 5-ին տեղադրվել է իրավական ակտերի նախագծերի հրապարակման միասնական կայքում ՝ ի-դրաֆթ/e-draft համակարգում` <https://www.e-draft.am/projects/1928> ։ Նախագիծը գտնվում է Լիազոր մարմնի կողմից լրամշակման փուլում։

Քանի որ Ռազմավարությունը համարակալված չէ, փաթեթի պատրաստման համար կիրառվել է հետևյալ մեթոդաբանությունը։ Առաջարկները բաժանված են 2 խմբի։

*Առաջին խմբի* առաջարկները կատարվել են ուղղակի՝ ներկայացված ռազմավարության նախագծի մեջ։ Ռազմավարության այն կետերը, բաժինները կամ պարբերությունները, որտեղ մենք ունենք առաջարկ, շարադրված են նշված կետի կամ պարբերության ներքևում և վերաբերվում են վերևի ռազմավարության այս կամ այն կետին կամ պարբերությանը, որն առանձնացված է շեղատառով։

Առաջին խմբում շարադրված տեքստի կառուցվածքը համապատասխանում է ռազմավարության նախագծի կառուցվածքին։ Ռազմավարության նախագծի այն մասերը կամ բաժինները, որտեղ մենք չունենք նկատառում, ջնջված են ընդհանուր տեքստից և ներառված չեն տվյալ փաթեթում։ Ներկայացված առաջարկները համարակալված են ըստ հերթականության և համարակալումը առաջնահերթություններ չի ենթադրում։

*Երկրորդ խմբի* առաջարկները ներկայացված են առանձին՝ վերջում։ Դրանք ընդհանուր դիտարկումներ են և վերաբերվում են ամբողջ ռազմավարությանը։ Դրանք հիմնականում կառուցվածքային փոփոխությունների, նախարարության անելիքների, գործառույթների ու դերի վերաբերյալ առաջարկներ են։

**Դիտարկումներ և առաջարկություններ՝ խումբ առաջին**

***ԱՇԽԱՏԱՆՔԻ և ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՈԼՈՐՏԻ ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆ***

***I.ՆԵՐԱԾՈՒԹՅՈՒՆ***

*Աշխատանքի և սոցիալական պաշտպանության ոլորտի զարգացման ռազմավարությունը (այսուհետ՝ Ռազմավարություն) մշակվել է ի կատարումն Հայաստանի Հանրապետության կառավարության 2019 թվականի մայիսի 16-ի N 650-Լ որոշման N 1 հավելվածի 1-ին կետի: Ռազմավարությունն ուղղված է քաղաքացիների կենսամակարդակի և սոցիալական վիճակի բարելավմանը, սոցիալական իրավունքների լիարժեք և արդյունավետ իրացմանը՝ հիմնված հավասար հնարավորությունների և աշխատանքի քաջալերման սկզբունքի վրա։*

Ռազմավարության ընդհանուր նպատակի ձևակերպումը սահմանում է ոլորտային քաղաքականության զարգացման տրամաբանությունը։ Ըստ այդմ, ոլորտային քաղաքականությունն ամբողջությամբ պետք է ուղղված լինի Հայաստանում այնպիսի համակարգի ձևավորմանը, որում հնարավոր կլինի շարունակաբար բարելավել քաղաքացիների կենսամակարդակն ու սոցիալական վիճակը և լիարժեք իրացնել անձանց սոցիալական իրավունքները։ Ռազմավարությամբ սահմանված տվյալ նպատակը բավականաչափ ընդգրկուն է և համապատասխանում է նախարարության կողմից հռչակված իրավունքահենքության սկզբունքին՝ իբրև պետական սոցիալական քաղաքականության առանցքային սկզբունք։

Ռազմավարության ընդհանուր նպատակը ձևակերպող նախադասության շարունակության մեջ սպառիչ ցանկով մասնակիացվում են երկու սկզբունքներ՝ «հավասար հնարավորություններ» և «աշխատանքի քաջալերում», ինչից ձևավորվում է այնպիսի ընկալում, որ տվյալ սկզբունքների պահպանմանը տրվում է առաջնահերթություն՝ ոլորտային քաղաքականության կազմակերպման գործում։ Գտնում ենք, որ նման ձևակերպումը ոչ բավարար է և սահամանփակող, ինչպես նաև տեղիք է տալիս տարատեսակ թյուրըմբռնումների և մեկնաբանությունների։ Օրինակ, աշխատանքի քաջալերումը՝ իբրև սկզբունք ամրագրելիս, հստակ չէ, թե «քաջալերումը»  ի՞նչ է ենթադրում, ինչպե՞ս է իրականացվելու և չափվելու, ի՞նչ է նշանակում տվյալ սկզբունքի կիրառումը շահառուի համար։ Ուստի, նման սկզբունքի ներառման պարագայում անհրաժեշտ է տալ դրա սահմանումը  և մեկնաբանությունը, ինչը նաև կբացառի տարատեսակ տարենթերցումները, ինչն, իր հերթին, կհանգեցնի շահառուների շրջանում նախարարության գործողությունների նկատմամբ վստահության բարձրացմանը։ Սոցիալական իրավունքների իրացմանը տանող տվյալ ռազմավարությունը պահանջում է  սկզբունքների առավել ամբողջական, հստակ և ընդգրկուն սահմանում։ Ռազմավարական նպատակին հասնելու համար, նշված երկու սկզբունքներից զատ, էական են նաև, օրինակ, այնպիսի սկզբունքների պահպանումը, ինչպես եկամուտների արդար վերաբաշխումը, ներառական որոշումների կայացումը և այլն։ Ուստի նաև հասկանալի չէ, թե ինչ մոտեցմամբ է ընտրվել և սահմանափակվել վերոնշյալ պարբերության մեջ սկզբունքների թվարկումը։

Գտնում ենք նաև, որ թե՛ սկզբունքների թվարկումը, և թե՛ դրանց սահմանումը առավել նպատակահարմար է ներկայացնել ռազմավարության համապատասխան բաժնում (տե՛ս, Ռազմավարության Գլուխ 2. «Ռազմավարական նպատակները և սկզբունքները»), տվյալ հատվածը սահմանափակելով ռազմավարության նպատակի ներկայացմամբ։

Այսպիսով,  առաջարկում ենք՝
***Առաջարկություն 1․* Ընդհանուր նպատակի  ձևակերպումից հանել նպատակի իրականացմանը տանող երկու սկզբունքները և թողնել պարբերությունը հետևյալ շարադրությամբ․ «Ռազմավարությունն ուղղված է քաղաքացիների կենսամակարդակի և սոցիալական վիճակի բարելավմանը, սոցիալական իրավունքների լիարժեք և արդյունավետ իրացմանը»։**

*Սույն փաստաթղթի համար հիմք է ծառայում մարդու և քաղաքացու հիմնական իրավունքների և ազատությունների հիմնական երաշխիք հանդիսացող երկրի մայր օրենքը՝ Հայաստանի Հանրապետության Սահմանադրությունը (ուժի մեջ է մտել 22.12.2015թ.)։ Հայաստանի Հանրապետության Սահմանադրության 1-ին հոդվածով Հայաստանի Հանրապետությունը հռչակվել է ինքնիշխան, ժողովրդավարական, սոցիալական, իրավական պետություն: Սոցիալական պետության հիմնական գործառույթները սոցիալական պաշտպանվածության և մարդկանց բարեկեցության օրենսդրական երաշխիքների ապահովումն է, սոցիալական պաշտպանության ինստիտուցիոնալ համակարգերի ստեղծումը և դրանց բնականոն գործունեության, կենսապահովման նվազագույն պայմանների, մարդու զարգացման ապահովումը, սոցիալական ռիսկերի կառավարումը, սահմանադրական երաշխիքների անշրջելիության ապահովումը և այլն: Նշված երաշխիքներն իրացվել են Հայաստանի Հանրապետության Սահմանադրության 2-րդ գլխում, որով սահմանվել են մարդու և քաղաքացու հիմնական իրավունքներն ու ազատությունները և մասնավորապես 29-րդ, 83-րդ, 84-րդ, 86-րդ և 87-րդ հոդվածներն անդրադառնում են մարդու և քաղաքացու սոցիալական պաշտպանվածության հիմնական երաշխիքներին:*

Ռազմավարության շրջանակներում սոցիալական պետության սահմանադրական սկզբունքի ամրագրմամբ՝ փորձ է արվում սոցիալական պետության հռչակագրային սկզբունքը դարձնել կիրառական, ինչն առ այսօր մշակված պետական քաղաքականության փաստաթղթերում առաջին նախադեպն է։ Տվյալ սկզբունքը գրեթե մեկնաբանված և վերլուծված չէ քաղաքականության մակարդակում, ուստի կարևոր է, որպեսզի ռազմավարությունը նաև բովանդակային անդրադարձ կատարի տվյալ սկզբունքի գործնականացման վերաբերյալ։  Ռազմավարության մեջ սոցիալական պետության բնութագրման համար սպառիչ ցանկով հղում է տրվում Սահմանադրության մի շարք հոդվածներին՝ փորձելով դրանով ուղեգծել տվյալ նպատակին հասնելու իրավական հիմքերն ու երաշխիքները։ Գտնում ենք, որ նման ձևակերպումը և տվյալ ցանկով առաջնորդվելը բավարար և հիմնավոր չէ։ Բերված սպառիչ ցանկում նաև բացակայում են մի շարք սահմանադրական կարևոր հոդվածներ, որոնք սերտորեն կապված են սոցիալական պետության սկզբունքի հետ։ Այսպես, օրինակ, 82-րդ հոդվածը, որով տրվում են աշխատողի շահագործման բացառման երաշխիքները, այստեղ չի կարևորվել, շրջանցվել են նաև կարևոր այլ հոդվածներ և գլուխներ։ Բացի այդ, ՀՀ Սահմանադրությունը, հատկապես 2015 թ․ սահմանադրական փոփոխություններից հետո, չի պարունակում սոցիալական պետության կայացման համար առանցքային որոշ երաշխիքներ, ինչպես օրինակ “բավարար կենսամակարդակի իրավունքը”, այսինքն, Սահմանադրությունն ինքնին փոփոխության և վերանայման կարիք ունի։ Տվյալ իրավունքի ապահովումը հանդիսանում է նաև ՀՀ միջազգային իրավական պարտավորությունը՝ ՄԱԿ-ի Տնտեսական, սոցիալական և մշակութային իրավունքների դաշնագրի (այսուհետ՝ *Դաշնագրի*) շրջանակներում։ Այսինքն, սոցիալական պետության կայացման համար անհրաժեշտ է սահմանադրական տվյալ սկզբունքի գործնականացում՝ սահմանադրական երաշխիքների բարելավման, սոցիալական իրավունքների պաշտպանության միջազգային առաջադեմ իրավական պրակտիկայի տեղայնացման և պետության կողմից իր վրա ստանձնած միջազգային մարդու իրավունքների պարտավորությունների իրագործման միջոցով։ Միջազգային մարդու իրավունքների պայմանագրերով սահմանված պետության պարտավորությունները հանդիսանում են նաև այն շրջանակը, որում պետք է գործնականացվի իրավունքահենք պետական սոցիալական քաղաքականությունը և սոցիալական պետության կառուցումը՝ իբրև այդ քաղաքականության վերջնանպատակ։ Ուստի, միջազգային մարդու իրավունքների պայմանագրերը ևս պետք է ուղիղ ձևակերպմամբ նշվեն իբրև տվյալ ռազմավարության հիմք։

Անհրաժեշտ է նաև, որպեսզի տվյալ ռազմավարությամբ մեկնաբանվի սոցիալական պետության կառուցման նախարարության տեսլականը։

Նախկին համակարգը և մինչ այս վարվող՝ աղքատության հաղթահարման  քաղաքականությունները հեռու էին իրավունքահենք լինելուց և չէին բխում իրավական, ժողովրդավարական և սոցիալական պետության կայացման տրամաբանությունից։ Աղքատությունը հիմնականում բնորոշում էին իբրև նյութական աղքատություն և ֆինանսական նպաստների միջոցով կարողանում էին  ցույց տալ որոշակի դինամիկա՝ աղքատության կրճատման ճանապարհին, որը կրում էր կարճաժամկետ բնույթ՝ հանգեցնելով բազմաթիվ խնդիրների և թերացումների։ Նոր Կառավարությունը կարծես հրաժարվում է նման գործելաոճից։ Փորձ է արվում իրապես կրճատել աղքատությունը , այլ ոչ թե թվերի փոփոխման միջոցով հասնել դրան։ Այս մոտեցման հիմքում է Կառավարության ծրագիրն ու տվյալ ռազմավարության նախագիծը, որն անձի սոցիալական ապահովության հիմքում դնում է իրավունքների ամբողջական և լիարժեք իրացումը, կենսամակարդակի շարունակական բարելավումը և սոցիալական նվազագույն երաշխիքների տրամադրումը։ Նման մոտեցումը տալիս է աղքատության խնդրի կայուն և երկարաժամկետ լուծման հնարավորություն, որը պետք է մեկնաբանվի սոցիալական պետության կառուցման նպատակի լույսի ներքո, հաստատելու, որ ծայրահեղ աղքատության վերացումը ոչ թե զուտ  քաղաքական խոստում է, այլ սոցիալական պետություն կառուցելու ճանապարհի առաջին քայլը։

*Այսպիսով,  առաջարկում ենք՝*

**Առաջարկություն 2. Վերաձևակերպել Ռազմավարության հիմքերը քննարկող պարբերությունը։**

**2.1 Սահմանադրության հետ մեկտեղ՝ որպես հիմք, ամրագրել նաև Հայաստանի կողմից վավերացված մարդու իրավունքների միջազգային կոնվենցիանները և համաձայնագրերը:**

**2.2. Հղում տալով սոցիալական պետության սահմանադրական սկզբունքին, սպառիչ ցանկով չթվարկել սահմանադրության հոդվածներ։**

**2.3. Ամրագրել, որ Նախարարությունը որդեգրում է աղքատության հաղթահարման երկարաժամկետ և կայուն լուծման և սոցիալական պետության սահմանադրական սկզբունքի գործնականացման ճանապարհը՝ տալով սոցիալական պետության բնորոշիչ-տեսլականը։**

**Արդյունքում, առաջարկում ենք ներածական բաժնի համապատասխան պարբերության հետևյալ վերաձևակերպումը․**

**«Սույն փաստաթղթի համար հիմք է ծառայում մարդու և քաղաքացու հիմնական իրավունքների և ազատությունների հիմնական երաշխիք հանդիսացող երկրի մայր օրենքը՝ Հայաստանի Հանրապետության Սահմանադրությունը (ուժի մեջ է մտել 22.12.2015թ.)։ Ռազմավարության հիմք է ծառայում նաև Հայաստանի կողմից վավերացված՝ միջազգային մարդու իրավունքների պայմանագրերը։ Սահմանադրությամբ և միջազգային մարդու իրավունքների պայմանագրերով ամբողջացվում է իրավական այն շրջանակ, որում պետք է իրականացվի պետական սոցիալական քաղաքականությունը։**

**Նախարարությունը որդեգրում  աղքատության հաղթահարման իրավունքահենք, երկարաժամկետ և կայում լուծման ճանապարհը՝ իբրև հիմք դիտարկելով սոցիալական պետության սահմանադրական սկզբունքի գործնականացումը, իսկ ծայրահեղ աղքատության վերացումը դիտարկվում է իբրև առաջին քայլ՝ սոցիալական պետության կառուցման ճանապարհին։  Սոցիալական պետության սահմանադրական սկզբունքի գործնականացումը նշանակում է, որ պետությունը պետք է ստանձի մարդու տարրական կենսապահովման պայմանների երաշխավորումը,զարգացման նախադրյալների և երաշխիքների ստեղծումը և մարդու իրավունքների ամբողջական և լիարժեք իրացումը։ Տվյալ երաշխիքների ապահովումն ու իրացումն է հանդիսանում սոցիալական պետության հիմքը և բնորոշիչ-տեսլականը»։**

*Սահմանադրության և Հայաստանի Հանրապետության կառավարության ծրագրի (08.02.2019թ. N 65-Ա) դրույթները գործնական քաղաքականություն դառնալու համար  անհրաժեշտ է նոր ռազմավարություն, որը կհամապատասխանի աշխատանքի և սոցիալական պաշտպանության ոլորտի մարտահրավերներին, կսահմանի քաղաքականության գերակայությունները, առաջնահերթ ուղղությունները և հիմք կծառայի պետական իշխանության, տեղական ինքնակառավարման մարմինների ու քաղաքացիական հասարակության ինստիտուտների համար՝ մինչև 2023 թվականը ծայրահեղ աղքատությունը վերացնելու և աղքատությունը էապես նվազեցնելու վերաբերյալ կառավարության նպատակադրության իրականացման հստակ միջոցառումների մշակման գործում:*

Ընդհանուր ոլորտային ռազմավարական նպատակի սահմանումից զատ (Ներածական մաս, առաջին պարբերություն), Ռազմավարությունը դիտարկվում է նաև իբրև մինչև 2023 թվականը ծայրահեղ աղքատությունը վերացնելու և աղքատությունը էապես նվազեցնելու վերաբերյալ կառավարության նպատակադրության իրականացման ուղենիշ։ Ռազմավարության ընդհանուր տեքստի շրջանակներում անորոշ է մնում   այն հարցի պատասխանը, թե *ինչպե՞ս է գործնականացվելու աղքատության հաղթահարումը*։ Տվյալ նպատակի վերաբերյալ բացակայում է առանձին ուղղություն Ռազմավարության Գլուխ IV-ում՝ «Գերակայություններ և նպատակներ», որտեղ անդրադարձ է արվում և գործնականացվում է այնպիսի խնդիրների լուծումը, ինչպիսիք են սոցիալական երաշխիքների և ապահովության տրամադրումը, աշխատանքային իրավունքների պաշտպանությունը, ժողովրդագրական իրավիճակի բարելավումը, բռնության կանխարգելումը և այլն։ Ներկայիս փաստաթուղթը խնդրին անդրադառնում է տարբեր բաժիններում, տալիս է իրավիճակի նկարագրություն, քննարկում է որոշ կոնցեպտուալ հարցեր, որոշ չափով անդրադառնում է խնդրին այլ գերակայություններին վերաբերվող բաժիններում, սակայն դա բավարար չէ, որպեսզի տվյալ փաստաթուղթը հնարավոր լինի օգտագործել իբրև քաղաքականության հիմնական ուղենիշ կառավարության՝ աղքատության հաղթահարման նպատակադրումների իրականացման շրջանակներում։ Փաստաթուղթը պետք է նաև պատասխան տա այն հարցին, *ինչպիսի՞ն է՝ համակարգային տեսանկյունից, կապը ռազմավարական տվյալ նպատակի և պետական այլ գերատեսչությունների կողմից սահմանված և աղքատության խնդրին առնչվող փաստաթղթերի, գործողությունների ծրագրերի և նպատակադրումների միջև* և *պետական ո՞ր գերատեսչությունն է ստանձնում համակարգման անհրաժեշտ այդ գործառույթը*։  Կառավարության կողմից ձևակերպվել է հստակ խոստում՝ մինչև 2023թ-ը վերացնել է ծայրահեղ աղքատությունը։ Նախարարության կողմից մշակվող այս ռազմավարությունը կարող է դառնալ այն հիմքը, որով պետությունը հասնելու այդ նպատակին, սակայն ներկայիս փաստաթղթում որդեգրվել է այլ մոտեցում։ Առանձնացվել է նախարարության կողմից իրականացվող գործառույթների ու լիազորությունների շրջանակը և այդ սահմաններում կազմվել է սույն Ռազմավարությունը, ինչը մի կողմից հասկանալի է, սակայն այդ պարագայում անհասկանալի է մնում այն հարցը, թե տարբեր կառույցների կողմից առաջ տարվող ռազմավարություններն ու գործողություններն ինչպե՞ս են բերելու ծայրահեղ աղքատության վերացմանը, որը միանշանակորեն պահանջում է բազմաոլորտային կարգավորումներ և լուծումներ, և որ պետական լիազոր մարմինն է ստանձնելու հայեցակարգի առաջխաղացման և միջգերատեսչական համագործակցության համակարգման դերը։ Մենք գտնում ենք, որ նման դեր պետք է ստանձնի Աշխատանքի և սոցիալական հարցերի նախարարությունը և տվյալ ռազմավարությունը պետք է ամրագրի նախարարության այդ հավակնությունը։ Հստակ է սակայն, որ անգամ առանձին գերակայությամբ աղքատության խնդրին անդրադառնալու պարագայում տվյալ փաստաթուղթը չի կարող հանդիսանալ իբրև լիարժեք հիմք՝ խնդրի համալիր և միջգերատեսչական համագործակցությամբ լուծման համար։ Մենք գտնում ենք, որ ի հավելումն այս փաստաթղթի, համապատասխան հետազոտական աշխատանքների, ուսումնասիրությունների և փորձի փոխանակման արդյունքում, որոշակի ժամկետում պետք է ձևավորվի Աղքատության հաղթահարման միջգերատեսչական հայեցակարգը, և կարևոր է, որպեսզի հայեցակարգի ստեղծումը ևս ամրագրվի տվյալ Ռազմավարությամբ։

Ուստի առաջարկում ենք հետևյալը՝

**Առաջարկություն 3․** **Վերանայել ռազմավարության կառուցվածքը և անել հետևյալ հստակեցումները՝**

**3.1 Աղքատության հաղթահարումը տվյալ փաստաթղթում ներկայացնել իբրև առանձին գերակայություն, խնդրին համապարփակ կերպով անդրադառնալով Ռազմավարության Գլուխ IV-ում։**

**3.2. Համապատասխան բաժնում ամփոփել և ներկայացնել խնդրի լուծման սկզբունքները, հիմնական գործիքները, մեխանիզմները, չափման և գնահատման մեթոդները։**

**3.4. Ռազմավարության ներածական բաժնում արձանագրվի հետևյալը՝**

**ա) Աշխատանքի և սոցիալական հարցերի նախարարության ուղղորդող դերը աղքատության հաղթահարման շուրջ տարվող միջգերատեսչական աշխատանքներում,**

**բ) Ծայրահեղ աղքատության վերացման և աղքատության զգալի նվազեցման կառավարության նպատակներից բխող առանձին միջգերատեսչական հայեցակարգի ստեղծումը։**

**Արդյունքում, առաջարկում ենք ներածական բաժնի համապատասխան պարբերության հետևյալ վերաձևակերպումը․ «Սահմանադրության և Հայաստանի Հանրապետության կառավարության ծրագրի (08.02.2019թ. N 65-Ա) դրույթները գործնական քաղաքականություն դառնալու համար  անհրաժեշտ է նոր ռազմավարություն, որը կհամապատասխանի աշխատանքի և սոցիալական պաշտպանության ոլորտի մարտահրավերներին, կսահմանի քաղաքականության գերակայությունները, առաջնահերթ ուղղությունները և հիմք կծառայի պետական իշխանության, տեղական ինքնակառավարման մարմինների ու քաղաքացիական հասարակության ինստիտուտների համար՝ մինչև 2023 թվականը ծայրահեղ աղքատությունը վերացնելու և աղքատությունը էապես նվազեցնելու վերաբերյալ կառավարության նպատակադրության իրականացման հստակ միջոցառումների մշակման գործում: Սա նաև նշանակում է, որ Աշխատանքի և սոցիալական հարցերի նախարարությունը ստանձնում է ուղղորդող դերը աղքատության հաղթահարման շուրջ տարվող միջգերատեսչական աշխատանքներում, ինչը ենթադրում է, որ ԱՍՀՆ-ն է հանդիսանալու խնդրի լուծման ուղենիշները սահմանող և դրանց՝ միջգերատեսչական պահպանումը մշտադիտարկող, վերահսկող և ուղղորդող պետական մարմինը։ Ծայրահեղ աղքատության վերացման և աղքատության զգալի նվազեցման կառավարության նպատակների գործնականացման համար անհրաժեշտ է որոշակի ժամկետներում, որոնք կհստակեցվեն սույն ռազմավարությունից բխող գործողությունների ծրագրով, մշակել** Աղքատության հաղթահարման միջգերատեսչական հայեցակարգ, որը **հիմնված կլինի նախարարության կողմից որդեգրված՝ իրավունքահենք մոտեցման և սոցիալական պետություն կառուցելու սահմանադրական սկզբունքի վրա։  Նախարարությունը պետք է ստանձնի հայեցակարգի գործընթացի համակարգման և առաջնորդող գործառույթը»։**

***II. ՌԱԶՄԱՎԱՐԱԿԱՆ ՆՊԱՏԱԿՆԵՐԸ ԵՎ ՍԿԶԲՈՒՆՔՆԵՐԸ***

*Աշխատանքի և սոցիալական պաշտպանության ոլորտի ռազմավարական հիմնական նպատակներն են.*

* *սոցիալական իրավունքների իրացում և սոցիալական նվազագույն երաշխիքների ապահովում, այդ թվում՝ կենսաթոշակի  իրավունքի ապահովում, աշխատանքային իրավունքների և ազատությունների պետական երաշխիքների սահմանում, աշխատանքի բարենպաստ պայմանների ստեղծման նպաստում, աշխատողների և գործատուների իրավունքների ու շահերի պաշտպանություն*

Այս նպատակում ամրագրվում է սոցիալական իրավունքների իրացումը և սոցիալական նվազագույն երաշխիքների ապահովումը։ Այս ընդհանուր ձևակերպումից հետո, առանձնացվում են կենսաթոշակային իրավունքը, աշխատանքային իրավունքը և աշխատողների իրավունքների պաշտպանությունը։ Առաջանում է հարց․ արդյո՞ք ռազմավարությամբ սոցիալական իրավունքները սահմանափակվում են միայն նշված իրավունքներով, թե դրանք ավելի գերակա են մյուս սոցիալական իրավունքների նկատմամբ, քանի որ առանձին նշված են։ Միաժամանակ հստակեցված չի սոցիալական նվազագույն երաշխիքներ եզրույթը մեկնաբանման իմաստով։ Անհասկանալի է, թե ինչ չափորոշիչներով է այն սահմանված։ Դրանք ՀՀ սահման դրությամբ ամրագրված երաշխիքներն են, ՀՀ կառավարության կողմից սահմանված որևէ երաշխիք, թե միջազգային որևէ կոնվենցիաններով ամրագրված չափորոշիչները։ Ուստի առաջարկում ենք՝

**Առաջարկություն 4․ Նպատակում ամրագրել կարճ ձևակերպումը և չթվարկել իրավունքները։ Պարբերության վերաձևակերպումը կլինի հետևյալ կերպ․
«սոցիալական իրավունքների լիարժեք և ամբողջական իրացում և սոցիալական նվազագույն երաշխիքների ապահովում»։ Խնդրում  ենք նաև տվյալ պարբերության մեջ մեկնաբանել, թե ինչ է ենթադրում «սոցիալական նվազագույն երաշխիք» եզրույթը։**

* *քաղաքացիների սոցիալական վիճակի  և կենսամակարդակի բարելավում, այդ թվում՝ աշխատաշուկայում գործազրկության կրճատման, զբաղվածության աճի և բնակչության կայուն և ժամանակավոր զբաղվածության ապահովում, սոցիալական աջակցության համակարգի որակական բարեփոխում՝ քաղաքացիների և ընտանիքների կարիքների գնահատման, կայուն եկամտի աղբյուրների ձևավորման, համալիր աջակցության, նախաձեռնողականության և ինքնաիրացման խրախուսման միջոցով։*

Այս պարբերությամբ թվարկվում են մի քանի նպատակներ, որոնք առանձին կարևորություն ունեն և չեն կարող դիտարկվել իբրև ենթանպատակներ։  Երեք հիմնական նպատակ է ամրագրված՝ 1․ սոցիալական վիճակի և կենսամակարդակի ապահովում, 2․գործազրկություն կրճատում և զբաղվածության աճ, 3․ սոցիալական աջակցության համակարգի բարեփոխում։ 3-րդ նպատակը կրկնվում է, քանի որ այնուհետ առանձին մի ամբողջ նպատակ է շարադրված սոցիալական պաշտպանության ոլորտի բարեփոխումների վերաբերյալ։ Ուստի առաջարկում ենք՝

**Առաջարկություն 5․ «Սոցիալական աջակցության համակարգի բարեփոխումներ»  հանել այս նպատակի ձևակերպումից և ինտեգրել ներքևում շարադրված հետևյալ  հետևյալ կերպ․ «սոցիալական պաշտպանության ոլորտի կառուցվածքային բարեփոխումների միջոցով քաղաքացիների սոցիալական իրավունքների ապահովման ինստիտուցիոնալ հիմքերի ստեղծում, ինտեգրված սոցիալական ծառայությունների համակարգի ներդրում, մատուցվող սոցիալական պաշտպանության ծառայությունների բարելավում, ինչպես նաև ծառայություն մատուցող գերատեսչություններում վերլուծական՝ մոնիթորինգի և գնահատման գործառույթների ուժեղացում, ծառայությունների թվայնացում»։**

**Առաջարկություն 6․ Շարադրել 2 առանձին  նպատակ՝ սոցիալական վիճակի և կենսամակարդակի ապահովում և  գործազրկության կրճատում և զբաղվածության աճ։ Համապատասխանաբար, ձևակերպումները կլինեն հետևյալ կերպ՝
ա․ «քաղաքացիների սոցիալական վիճակի  և կենսամակարդակի բարելավում»**

**բ․ «աշխատաշուկայում գործազրկության կրճատում, ունենալ զբաղվածության աճ, բնակչության կայուն և ժամանակավոր զբաղվածության ապահովում»։**

* *տարբեր խմբերի հավասար հնարավորությունների ապահովում և սոցիալական ներառում, այդ թվում՝ արժանապատիվ ծերացմանն ուղղված քաղաքականության մշակում և իրականացում, գենդերային հավասարություն և բռնության կանխարգելում, երեխաների իրավունքների ու շահերի արդյունավետ պաշտպանության քաղաքականության մշակում ու իրականացում, հաշմանդամություն ունեցող անձանց իրավունքների և շահերի պաշտպանության, սոցիալական ներառմանն ուղղված քաղաքականության մշակում և իրականացում*

Այս նպատակը՝ տարբեր խմբերի հավասար հնարավորությունների ապահովման մասին է և հետո նշվում են 3 խումբ․ 1․ ծերեր, 2․ երեխաներ և 3․ հաշմանդամություն ունեցող անձինք և մեկ խնդիր՝ գենդերային հավասարություն և բռնության կանխարգելում ։ Նախ, անհրաժեշտ է ունիֆիկացնել խմբերի թվարկման ֆորմատը։ Նշված խնդիրը՝ խմբային առումով դիտարկման պարագայում կարող է ձևակերպվել իբրև “խտրականության և բռնության ենթարկվելու տեսանկյունից առավել խոցելի  խմբեր”։ Անհասկանալի է նաև թե ինչու են ընտրվել և թվարկվում հենց այս 3 խմբերը․ թվարկումը օրինակի համար է բերված, թե այս 3 խումբը գերակա է լինելու նախարարության գործունեությանհամար։ Գտնում ենք, որ հավասար հնարավորությունների և սոցիալական ներառման նպատակադրման համատեքստում կենտրոնացումը պետք է տալ դրան տանող չափորոշիչների, այլ ոչ թե խմբերի վրա։ Ինչու է սա կարևոր։ Չափորոշիչների կիրառումով խմբերը բացահայտվում են իրենց ամբողջական խնդիրներով և ոչ թե թիրախ են դառնում մարդիկ, այլ բացահայտվում է համակարգը, որը բերում է նման խմբերի առաջացմանը, ինչի շնորհիվ հնարավոր է դառնում իրականացնել կանխարգելող քայլեր, որպեսզի նման խմբեր չառաջանան։

**Առաջարկություն 7 ․ Հստակեցնել ձևակերպումները, նպատակի պարբերության շարադրանքից հանել խմբերի թվարկումը, և ձևակերպել չափորոշիչներ՝ օրինակ խտրական վերաբերմունք, բռնության և մեկուսացման հավանականություն, իրավունքների համակարգային ոտնահարում և այլն։**

*Աշխատանքի և սոցիալական պաշտպանության ոլորտի ռազմավարական հիմնական սկզբունքներն են.*

* *Աշխատանքի և սոցիալական պաշտպանության ոլորտի ռազմավարական հիմնական սկզբունքը իրավունքահենք լինելն է, ինչը նշանակում է, որ մշակվող և իրականացվող քաղաքականությունների կենտրոնում մարդու իրավունքներն են և առաջարկվող լուծումներն ու կարգավորումները ելնում են իրավունքների իրացման առաջնահերթությունից։*

Իրավունքահենք մոտեցումը/մոդելը նորություն է Հայաստանում քաղաքականության փաստաթղթերի մշակման գործում, որը ողջունելի է։ Այնուամենայնիվ, որպեսզի այս մոտեցումը չլինի զուտ հռչակագրային և նաև ունենա կիրառական նշանակություն, անհրաժեշտ է որպեսզի Ռազմավարությամբ տրվի նաև սկզբունքի ուղիղ մեկնաբանությունը․

**Առաջարկություն 8․ Իրավունքահենք լինելու սկզբունքը մեկնաբանել, նշելով  որ իրավունքահենք մոտեցմամբ քաղաքականության ձևավորումը, ենթադրում է ոլորտի կարգավորումը հետևյալ սկզբունքների պահպանմամբ՝**

* **մարդու իրավունքների համալիր պաշտպանության/իրացման երաշխիքների ապահովում,**
* **տվյալ ոլորտում խտրականության բոլոր դրսևորումների բացառում,**
* **մասնակցություն և ներառական որոշումների կայացում,**
* **որոշումների կայացման թափանցիկություն և որոշում կայացնողների հաշվետվողականություն,**
* **հավասարություն և խտրականության բացառում,**
* **ոլորտային թաղականության միջոցով անձանց և խմբերի հզորացում և զորեղացում,**
* **իրավունքի գերակայության ապահովում՝ կայացված որոշումների համապատասխանություն պետության ստանձնած մարդու իրավունքների պարտավորություններին և միջազգային իրավական չափանիշներին։**

*Սոցիալական քաղաքականության զարգացումները պետք է հիմնվեն նաև այն սկզբունքների վրա, որոնք ուղղակիորեն որոշում են դրա արդյունավետությունը:*

*Դրանցից առավել կարևորներն են.*

* *Սոցիալական արդարության և տնտեսական արդյունավետության սկզբունք. այս սկզբունքը պահանջում է սոցիալական արդարության սկզբունքների և տնտեսական արդյունավետության պահանջների համադրում:*

**Առաջարկություն 9. Սոցիալական արդարության և տնտեսական արդյունավետության սկզբունքների համադրման ֆունկցիան չպետք է իրակացնի նույն պետական լիազոր մարմինը, քանի որ առաջանում է շահերի բախում։ Այս սկզբունքների համար պատասխանատու լիազոր մարմինները տարբեր պետք է լինեն, որպեսզի ստեղծվեն զսպումների և հավասարակշռումների մեխանիզմներ։ Այնուամենայնիվ եթե նախարարությունը ցանկանում է նաև դիտարկել արդյունավետությունը տնտեսական դիտանկյունից, ապա պետք է ունենա համադրման հստակ չափորոշիչ։**

* *Սոցիալական պաշտպանության և ինքնապաշտպանության, օգնության և ինքնօգնության միասնության սկզբունք. սոցիալական պաշտպանության ցանկացած ձև չի կարող բավարարել մարդու սոցիալական պահանջմունքները, եթե այն չի հենվում այդ օգնության կարիքն ունեցող անձի ակտիվության վրա: Հակառակ դեպքում սոցիալական ծառայության տվյալ տեսակը ստացողը մշտապես գտնվում է կախվածության մեջ կամ այլ կերպ` առաջանում է սոցիալական խնամառություն:*

**Առաջարկություն 10. Խնդրում ենք մեկնաբանել և հստակեցնել, թե կարիք ունեցող անձի ակտիվությունը ինչ է նշանակում, քանի որ դրանով է փաստացիորեն պայմանականացվում է սոցիալական պաշտպանության ձևի ընտրությունը։**

* *Ապակենտրոնացման սկզբունք. այն սոցիալական խնդիրները, որոնք կարելի է լուծել կազմակերպական տեղական մակարդակում պետք է չբարձրանան ավելի բարձր կազմակերպական մակարդակ: Ըստ էության սա բերում է անհատների, սոցիալական խմբերի, հասարակական կազմակերպությունների և իշխանության մարմինների գործունեության ինքնուրույնության, մի սկզբունք, որն օրգանապես առնչվում է նախորդ սկզբունքի հետ: Համաձայն այս սկզբունքի սոցիալական խնդիրների լուծման նախընտրելի ձևը հասարակական կազմակերպությունների և համայնքների հետ համագործակցային եղանակն է:*

Խնդիրների լուծման ապակենտրոն մոտեցումը կարող է հասկացվել 2 ձևով՝ մի դեպքում տարանջատվում են պետական աջակցության ձևերը և դրանից դուրս մնացած խնդիրները  դառնում է տեղական մակարդակի խնդիրներ։ Մյուս ձևով պետությունը կրում է ընդհանուր պատասխանատվություն սոցիալական որևէ խնդրի համար, սակայն դրանց լուծման գործառույթը պատվիրակում է տեղական մակարդակում գործող մարմիններին։ Երկրորդը՝ Հայաստանի ներկայիս պայմաններում, երբ դեռ առկա չէ սոցիալական պաշտպանության պետական կայացած համակարգ, ավելի նախապատվելի է, քանի որ պահանջում է Լիազոր մարմնի վերահսկումը ոչ միայն մակրո այլ նաև միկրո մակարդակում։

**Առաջարկություն 11․ Խնդրում ենք հստակեցնել ապակենտրոն մոտեցումը և բնութագրել նկարագրված երկրորդ մեկնաբանությամբ։ Միաժամանակ նախարարության կողմից պետք է մշակվեն չափորոշիչներ ու գնահատման մեխանիզմներ, որպեսզի տեղական մակարդակում իրակացվող քայլերը համապատասխանեն ռազմավարության առանցքային՝ իրավունքահենք մոտեցմանը։**

*Այլ կարևոր սկզբունքներն են՝*

* *Կարիքի վրա հիմնված աջակցություն և աջակցության բազմազանություն*
* *Փոխհատվելիություն՝ անհավասարության բազմակի առանցքների փոխհարաբերումը*
* *Զրկանքների (որպես մարդու իրավունքների ոտնահարում) կառուցվածքային պատճառների ճանաչում և վերհանում*
* *Ապրանքների և ծառայությունների արդար բաշխում և բաշխման արդյունավետություն*
* *Հնարավորությունների հավասարությունը և արդյունքների հավասարությունը   կենտրոնական գաղափար*
* *Ճանաչվածություն – ներկայացվածություն - վերաբաշխում մոդել*
* *Տեղեկատվության ապահովում և տեղեկատվության հավասար հասանելիություն*
* *Փոխվստահություն, մասնակցայնություն և համագործակցություն*
* *Սոցիալական համերաշխություն և սոցիալական համախմբվածություն*
* *Սոցիալական գործընկերություն:*

Անհասկանալի  է կարևոր սկզբունքների նշանակությունը Ռազմավարության մեջ։ Ի՞նչ դեր է վերապահված այս սկզբունքներին և ի՞նչ գործառնական խնդիր են լուծելու Ռազմավարության ընդհանուր շրջանակներում։  Միաժամանակ կառուցվածքային մեր ընդհանուր նկատառման մեջ, մենք առաջարկել ենք այս բաժնում թվարկած սկզբունքների դասակարգում, որտեղ «կարևոր սկզբունքներին» վերապահել ենք գնահատման դեր։ Միաժամանակ հարկ է լրացնել և ավելի մանրամասն պարզաբանել սկզբունքները։

**Առաջարկություն 12․**

**12.1 «Կարևոր սկզբունքները» դիտարկել որպես անհատի կարիքի գնահատման չափորոշիչներ աղքատության, սոցիալական աջակցության և ապահովման դիտանկյունից։**

**12.2 «Ապրանքների և ծառայությունների արդար բաշխում և բաշխման արդյունավետություն» սկզբունքը լրացնել, ներառելով «եկամուտների և բարիքների արդար բաշխում և վերաբաշխում» սկզբունքով, ինչն առանցքային դերակատարում ունի սոցիալական պետության կայացման համար։**

**12.3 Հստակեցնել «Ճանաչվածություն – ներկայացվածություն - վերաբաշխում մոդել» սկզբունքը։**

*IV.ԳԵՐԱԿԱՅՈՒԹՅՈՒՆՆԵՐԸ ԵՎ ՆՊԱՏԱԿՆԵՐԸ*

*Գերակայություն 1. Սոցիալական երաշխիքներ և ապահովություն*

* 1. *Սոցիալական աջակցություն*

*Հաշվի առնելով առկա իրավիճակը՝ սոցիալական աջակցության գերակայության ներքո առանձնացվում են գործողությունների հետևյալ հիմնական ուղղությունները ...Մեթոդաբանական առումով այն հիմնվում է բազմաչափ աղքատության հիմքով ընտանիքի սոցիալական գնահատման համակարգի գործարկման վրա՝ ապահովելով ընտանիքի գնահատված սոցիալական կարիքներին համարժեք սոցիալական ծառայությունների տրամադրումը։ Բազմաչափ աղքատության հիման վրա սոցիալական գնահատման հիմնական ուղղություններն են.*

*o եկամուտ և զբաղվածություն,*

*o առողջություն և միջավայր,*

*o բնակարանային պայմաններ և ենթակառուցվածքներ,*

*o կրթություն և մշակույթ,*

*o կազմակերպվածություն և մասնակցություն,*

*o ինքնագիտակցում և մոտիվացիա*

Գտնում ենք, որ նշված գնահատման ուղղությունները ամբողջական և լիարժեք  չեն բացահայտելու իրավունքների իրացման մակարդակը, ուստի անհրաժեշտ են ավելացումներ և ճշգրտումներ։ Անհրաժեշտ է նաև հստակեցնել տվյալ ուղղությունների ընտրության տրամաբանությունը և գնահատման չափորոշիչների ձևավորման հիմքերը։

**Առաջարկություն 13․**

**13.1 Սոցիալական գնահատման «առողջություն և միջավայր» ուղղության «միջավայրը» հստակեցնել։ Եթե դա ենթադրում է «շրջակա միջավայրը» ապա ձևակերպել «առողջություն և շրջակա միջավայր»։**

**13.2 Պարզաբանել և բացատրել «ինքնագիտակցում և մոտիվացիա» ուղղությունը։**

**13.3.Որպեսզի գնահատման ուղղությունները լինեն հնարավորինս ամբողջական ավելացնել հետևյալ ուղղությունները՝ որոնց առկայության անհրաժեշտությունը բխում է իրավունքահենք մոտեցմամբ աղքատության հաղթահարման մոդելից՝**

* + ***իրավունքների իրացում․ ինչ խոչընդոտների են առերեսվում շահառուները իրենց իրավունքների իրացման շրջանակներում և խոչընդոտների  ազդեցությունը նրանց սոցիալական պայմանների վրա***
	+ ***իրավագիտակցություն և տեղեկացվածություն սեփական իրավունքների մասին․ ինչպիսի իրավագիտակցության մակարդակ ունեն շահառուները և ոնց է դա ազդում նրանց սոցիալական պայմանների վրա***
	+ ***համակարգային խտրականություն․ արդյոք առկա է են համակարգային խտրականության այնպիսի խնդիրներ, որոնք արգելակում են շահառուների՝ աղքատությունը հաղթահարելու հնարավորությունները կամ նպաստում են աղքատացմանը***
	+ ***մասնակցություն հանրային կյանքին և սոցիալական շփումներ․ որքանով են շահառուները ներառված հանրային կյանքի տարբեր ոլորտներում, որքանով են տեսանելի և լսելի և ինչ սոցիալական կապեր և սոցիալական կապիտալ ունեն։***

*Սոցիալական աջակցության ձևերի ընդլայնում՝ զարգացնելով անհրաժեշտ ծառայությունները և ոչ դրամական աջակցությունները։ Սոցիալական աջակցության ծառայություններ պետք է խթանեն անապահով ընտանիքների կարողությունների զարգացումը՝ նրանց ինքնաբավ դարձնելուն ուղղված և արժանապատիվ ու սեփական վաստակ ունեցող ընտանիք ձևավորելու, պետական աջակցությունից` երկարատև կախվածությունից ձերբազատվելու իրավական հենքի ձևավորմամբ և ներդրմամբ: Նախատեսվում է, մասնավորապես, պայմանով նպաստի ներդնում աշխատունակ անձանց համար, ըստ որի աշխատունակ տարիքի աշխատունակ անձանց աջակցությունը կարող է տրամադրվել միայն զբաղվածության անցնելու պայմանով՝ ըստ անհրաժեշտությամբ զուգակցվելով ուսուցման նախընթաց գործընթացով։ Աջակցության փաթեթները պետք է բավարար ճկուն լինեն գնահատված կարիքների նկատմամբ՝ որպես արդյունք ունենալով անհրաժեշտ աջակցության ցուցաբերումն ըստ գնահատված կարիքի՝ ի տարբերություն գործող համակարգի, որում աջակցության ձևերը ստատիկ են և չեն բխում առկա կարիքից։*

Սոցիալական աջակցության ձևերի մասին խոսելով ու կարևորելով այդպիսի ծրագրեի բազմազանությունը և ընդլայնումը, հետագա շարադրանքում այդ ձևերը հանգում են մեկ գործողության ՝ պայմանով նպաստի ներդնում։ Այս ծրագրի մասին շատ հակիրճ է գրված և պարզ չի հիմնական բաղադրիչները և սկզբունքները։

**Առաջարկություն 14. Կոնկրետ ծրագրերի մասին խոսելիս, այս պարագայում՝ պայմանական նպաստի ծրագրի վերաբերյալ տալ հանգամանալից մեկնաբանություն, որպեսզի հնարավոր լինի գնահատել ծրագրի արդյունավետությունը ռազմավարության շրջանակներում։**

*Ծայրահեղ աղքատության և անհապաղ կարիքի հասցեագրման գործուն քաղաքականության մշակում և ներդնում՝ բարձրացնելով տրամադրվող աջակցության հասցեականությունը, առաջացող անհապաղ կարիքի դեպքում համակարգված և արդյունավետ օգնությունն ու փոխօգնության մշակույթի խթանումը։ Մասնավորապես, սա ենթադրում է ծայրահեղ աղքատության մեջ գտնվելու պատճառների վերհանում, գործող համակարգից դուրս մնալու խնդիրների գույքագրում և համապատասխան կարգավորումների մշակում։ Անհապաղ կարիքին արձագանքելու միջոց է դիտվում սոցիալական շտապ օգնության համակարգի ներդնումը, որը նաև հանրության շրջանում փոխօգնության մշակույթի տարածման գործիք է՝ միաժամանակ խթանելով անհապաղ կարիքի վերաբերյալ տվյալների համակարգված հավաքագրումն ու հասցեագրումը մեկ հարթակի միջոցով՝ միավորելով տարբեր կառույցների, գերատեսչությունների և կազմակերպությունների ջանքերը։*

Ինչպես պայմանով նպաստի վերաբերյալ, այստեղ ևս առկա է նույն մտահոգությունը։ Խոսվում է սոցիալական շտապ օգնության ծրագրի մասին, սակայն չեն հստակեցվում տվյալ մեթոդի ընտրության սկզբունքները, չի բացատրվում նպատակահարմարությունը՝ ռազմավարական նպատակների իրականացման համատեքստում։ Ներմուծվում  է նաև նոր հասկացություն՝ «անհապաղ կարիք», որի բացատրությունը ևս հստակեցված չի։

**Առաջարկություն 15․ Հստակեցնել սոցիալական շտապ օգնության ծրագրի էությունը և դրա ընտրության տրամաբանությունը՝ ռազմավարական տվյալ գերակայության համատեքստում։ Առաջարկվող ծրագիրը, ավելի պարզաբանել ու մանրամասն ներկայացնել։ Մեկնաբանել, թե ինչ է ենթադրում «անհապաղ կարիքը», ինչպես է որոշվում տվյալ կարիքի հրատապությունը և հանրության մեջ փոխօգնության ինչ ձևերի մասին է խոսք գնում և ինչպես է ոլորտային մակարդակում պատրաստվում նպաստել/խթանել նման փոխօգնությունը։**

*1.3 Կենսաթոշակային իրավունքի ապահովում*

* *Կենսաթոշակի վճարման գործընթացի արդյունավետության բարձրացում` աստիճանական անցում վճարման անկանխիկ համակարգին:*

Անկանխիկ համակարգի լիարժեք անցումը լուծում է բազմաթիվ խնդիրներ, ներառյալ կոռուպցիոն ռիսկերի, երբ նպաստը քաղաքացիներին իրենց բնակարան հասցնող անձինք “պահում” են այն գումարի մասը՝ քաղաքացու վրա ճնշման գործադրման կամ նրա հետ որոշակի պայմանավորվածության շրջանակներում։ Միևնույն ժամանակ՝ անցումը անկանխիկ համակարգ ևս պարունակում է ռիսկեր, և ներդրման պարագայում պետք է ունենա ճկունություն։ Այսպես, օրինակ բազմաթիվ գյուղական վայրերում կամ քաղաքների արվարձաններում բացակայում են գումարի կանխիկացման մեքենաներ, ինչը նշանակում է, որ թոշակ ստացող անձը պետք է հավելյալ միջոց ծախսի՝ գնալով գյուղից մոտակա քաղաք, կամ արվարձանից՝ կենտրոն։ Կանխիկացման մեքենաները նաև տեխնիկապես բարդ օգտագործելի է մեծահասակ անձանց համար, ինչի արդյունքում տվյալ անձինք իրենց իսկ թոշակը ստանալու համար կախվածության մեջ են հայտնվում ընտանիքի անդամներից կամ այլ երրորդ անձանցից։

***Առաջարկություն 16. Անկանխիկ համակարգի ներդրման պարագայում իրականացնել ռիսկերի գնահատում, ունենալ  այլընտրանքային հնարավորություններ վերը նշված խնդիրների համար։***

*Գերակայություն 2. Աշխատանքային իրավունքների պաշտպանություն*

Կարևորում ենք, որպեսզի ավանդական աշխատանքային ոլորտներից զատ, տվյալ Ռազմավարության մեջ ընդգրկվեն ոլորտներ, որոնք հանրության կողմից դիտվում են  արյունակցական, հարազատական, բարոյական պարտավորության կամ սոցիալական դերերի վերաբերյալ կարծրատիպերից բխող պարտավորություններ ու հանձնառություններ և որպես աշխատանք չեն դիտարկվում։ Առաջին քայլը այս Ռազմավարության մեջ, դա խնամքի ճանաչումն է, որպես աշխատանք։

**Առաջարկություն 17․ Ընտանիքում և ընտանիքի անդամների համար իրականացվող հոգածական, կենցաղային, դաստիարակչական աշխատանքները, այն է տնային տնտեսության վարմումը ճանաչել, որպես աշխատանք։ Տնային տնտեսության վարումը  նպաստում է անհատական և ընտանեկան բարօրությանը, պահանջում է հետևողական և ծավալով աշխատանք և անհրաժեշտ է պետության կողմից նման անձին սատարում՝ պետական քաղաքականության համապատասխան գործողությունների միջոցով:**

**Դիտարկումներ և առաջարկություններ՝ խումբ երկրորդ**

1. Ռազմավարությունում կարիք կա առանձին անդրադառնալու աղքատության գնահատմանը, սկզբունքների ընտրության տրամաբանությանն ու չափորոշիչների ձևավորման եղանակներին։ Նման անդրադարձ կարող է տեղ գտնել առանձին «աղքատության հաղթահարում» ենթաբաժնում, որի ստեղծման և և իբրև գերակայություն առանձնացան մասին արդեն իսկ արել ենք առաջարկություն։ Հայաստանի Հանրապետությունում սոցիալական վիճակի վերաբերյալ գնահատումը և տվյալների հավաքագրումը կատարվում է 2 հիմնական ուղղություններով։ Հիմնական դերը վերապահված է  Վիճակագրային կոմիտեին, որը իրականացնում է ընդհանուր սոցիալ-տնտեսական հետազոտություն, որի արդյունքում ստանում է մի շարք տվյալներ։ Բացի վիճակագրական տվյալների ամփոփումից, ՎԿ-ն կատարում է ընտանիքների հետազոտություն և բացահայտում է աղքատության մակարդակը, խորությունը և այլն։ Սոցիալական վիճակի գնահատման մյուս ուղղությունը իրակացնում է նախարարությունը, որը ընտանեկան, սոցիալական նպաստների, ինչպես նաև այլ սոցիալական աջակցությունների համար կատարում է գնահատում, հիմնված նորմատիվային չափորոշիչների վրա։ Հատկանշական է, որ 2 դեպքում էլ գնահատման հիմնական օբյեկտը ընտանիքն է։ Անձի անհատական մակարդակում վերջնական արդյունք չի ստացվում  ու չի ներկայացվում, ինչի արդյունքում առ այսօր հստակ չի, թե ով է Հայաստանում աղքատ անձը և աղքատության ինչ սրության շեմում է գտնվում։ Ներկայումս ներկայացված ռազմավարության մեջ ընդհանուր խոսվում է նոր գնահատման համակարգի ներդրման մասին, սակայն կան բազմաթիվ անհստակություններ։ Հստակեցված չի աղքատության բացահայտման, խնդիրների վերհանման ընթացակարգերը և ընդհանուր աղքատության գնահատումը։ Նոր որդեգրված իրավունքահենք մոտեցումը դեռևս մեթոդական մակարդակում ներառված չի։

Ելնելով վերը նշվածից՝ առաջարկում ենք հետևյալ հիմնարար փոփոխությունները՝

* վերանայել աղքատության գնահատման և բացահայտման ողջ համակարգը և մեթոդիկան՝ հիմնվելով իրավունքահենք մոտեցման և աղքատության անհատականացման սկզբունքներ վրա։
* մշակել հստակ չափորոշիչներ աղքատության հաղթահարմանն ուղղված գործողությունները գնահատելու համար
* Աշխատանքի և սոցիալական հարցերի նախարարությանը լիազորել, որ ստանձնի ընդհանուր համակարգման գործառույթ համադրելու ամբողջական տեղեկատվությունը, ինչպես նաև հաստատելու ՀՀ վիճակագրական կոմիտեի կողմից իրականացվող՝ աղքատության գնահատման մեթոդաբանությունը, որպեսզի այն համահունչ լինի նախարարության մեթոդաբանության հետ։
1. Ռազմավարությունում գրեթե բացակայում է անդրադարձը աղքատության կանխարգելմանը և դրան ուղղված գործողություններին։ Ռազմավարության նախագիծը հետևանքների մեղման կամ վերացման գործողությունների ամբողջություն է։ Առաջարկում ենք, որ աղքատության հարցում և ընդհանրապես սոցիալական պաշտպանության ոլորտում ներդրվի ռիսկերի կառավարում և հաշվարկվի մարդկանց հնարավոր անցումը ոչ աղքատից աղքատ խումբ և նախորոք կատարվեն կանխարգելիչ գործողություններ։
2. Նախարարությունը պետք է հստակեցնի իր գործառույթը զբաղվածության ոլորտում։ Իբրև գերակա գործառույթ պետք է դիտարկվի աշխատողի իրավունքի և արժանապատվության պաշտպանությունը։ Տվյալ գործառույթը պետք է հստակ տարանջատվի աշխատաշուկայի համակարգման և զբաղվածության խթանման գործառույթից։ Տվյալ խնդրի լուծման համար կարևոր է պետական աշխատանքային ոլորտի ռազմավարության ստեղծումը, որտեղ պետական լիազոր մարմինների մակարդակում կհստակեցվի , թե ով է կարգավորում աշխատաշուկան, ինչ զարգացումներ են պետք, ինչ կրթական ծրագրեր են անհրաժեշտ  և այլն։
3. Կենսաթոշակային իրավունքի ապահովման բաժնում անդրադարձ չի կատարվում կենսաթոշակային կուտակային համակարգին։ Արդյոք նախարարությունը  նախատեսում է անդրադառնալ այդ հարցին և վերանայել համակարգը։ Միաժամանակ մինչև վերանայումը անհրաժեշտ ենք համարում, որ նախարարությունը ստանձնի վերահսկողական գործառույթ կուտակային հիմնադրամների նկատմամբ, քանի որ հետագա սխալների դեպքում այդ մարդկանց ծերության ապահովման բեռը դրվելու է կրկին պետության ուսերին և դրանով զբաղվելու է կրկին նախարարությունը։ Նման վերահսկողությունը կանխարգելող բնույթ կկրի ։
4. Կենսաթոշակի առումով նոր մոտեցում է որդեգրվել, որ պետք է շարունակական աճ ապահովել, հաշվի առնելով գնաճը։ Մենք առաջարկում ենք չսահմանափակվել միայն դրանով ։ Մինչ այժմ թոշակի տրամադրումը ոչ թե ապահովել է արժանապատիվ ծերություն, այլ ուղղակի ֆինանսական չնչին օգնության բնույթ է կրել։ Ժամանակն է, որպեսզի ուսումնասիրվի և հստակ ամրագրվի այն նվազագույն շեմը, որը բավարար կլինի անձի արժանապատիվ կյանք ապահովելու համար։ Տվյալ շեմը պետք է ամրագրվի և կենսաթոշակի բարձրացումը ելնի այդ կետից ՝ զուգընթաց համադրվելով  նաև գնաճի հետ։
5. Ռազմավարության իրականացման համար ֆինանսական միջոցների հատկացման հիմնական բեռը բյուջեի վրա  է դրված , սակայն ամրագրված չի այդ ֆինանսավորման շարունակական աճը։ Կարծում ենք, որ այս ռազմավարությունը իր ամբողջ ծավալով կյանքի կոչելու համար անհրաժեշտ է լինելու հավելյալ ֆինանսներ և այդ դրույթը պետք է ամրագրվի ռազմավարության մեջ, որպեսզի տարեկան համապատասխան հատկացումները ավելանան։
6. Հաշվի առնելով սոցիալական ոլորտի և աղքատության հաղթահարման հրամայականի կարևորությունը, առաջարկում ենք ավելի երկար ժամանակ հատկացնել այս ռազմավարության մշակման, հանրային քննարկման և ընդունման համար։ Բացի e –draft -ում արված առաջարկներից, կարևոր է որպեսզի տեղի ունենան հանրային քննարկումներ, հնարավորինս ընգրկուն  ռազմավարություն ունենալու համար։
7. Ընդհանուր նկատառում ունենք այս ռազմավարական փաստաթղթի կառուցվածքի վերաբերյալ։ Կարծում ենք կարիք կա մի շարք փոփոխություններ իրականացնել։ Մասնավորապես 2-րդ գլխում կան նպատակներ, սկզբունքներ, իսկ 4-րդ գլխում կան գերակայություններ և նպատակներ։ Կարծում ենք սկզբունքները և նպատակները պետք է առանձնացվեն և դառնան առանձին բաժիններ, իսկ սկզբունքների մասը ներկայացնել  առավել մանրամասն, որտեղ կնկարագրվեն դրանց գործնականացման չափորոշիչները։ Սկզբունքները կարելի է նաև դասակարգել հետևյալ տրամաբանությամբ՝ Ա․ մոտեցումային սկզբունքներ, ինչպես օրինակ իրավունքահենք մոտեցումը, Բ․ արդյունավետության չափման սկզբունքներ և գ․ Գնահատման սկզբունքներ (տե՛ս, Առաջարկություն 12)։ Առաջարկում ենք նպատակները ամբողջացնել և գերակայությունների հետ միասին ներկայացնել, թե որ նպատակի իրականացման համար, որ գերակայությունն ու գործողություն է համապատասխանում։ Միաժամանակ գերակայությունների մեջ կան բաժիններ, որտեղ ներկայացված ծրագրերը ավելի մանրամասն են գրված քան մյուս ծրագրերը։ Ցանկալի կլինի, որպեսզի ինչ-որ ընդհանուր ձևաչափով ու խորությամբ  ներկայացվեն դրանք։
8. Քանի որ այս ռազմավարությունը հավակնում է դառնալ աղքատության հաղթահարման համար մյուս պետական տեղական ինքնակառավարման մարմինների համար հիմք, քաղաքացիական հասարակության կազմակերպությունների և առհասարակ հասարակության տեղեկացվածության և հաշվետու պետական քաղաքականության կարիքից է բխում մեկ առանձին համապարփակ վերլուծության իրականացումը, որտեղ կներկայացվի, թե պետական մյուս կառույցները ներկա պահին ինչ հանձնառություն են ստանձնել իրենց ծրագրերում, որոնք այս կամ այն կերպ կապված են աղքատության հաղթահարման խնդրի հետ, և ինչպես են դրանք իրագործվելու, որպեսզի կարողանանք տեսնել ընդհանուր պատկերը և առավել արդյունավետ արձագանքենք ընթացիկ զարգացումներին:

### «Հայաստանի Հանրապետության 2019-2023 թվականների զբաղվածության ռազմավարությունը հաստատելու մասին ՀՀ կառավարության որոշման նախագիծ

Հայաստանի Հանրապետության 2019-2023 թվականների զբաղվածության ռազմավարության նախագիծը ներկայացվել է ՀՀ ԱՍՀՆ կողմից, ի-դրաֆթ համակարգում դրվել է օգոստոսի 13-ին և դեռ գտնվում է հանրային քննարկումների փուլում՝ <https://www.e-draft.am/projects/1860>։ Նախագծի շուրջ ՄԻՀԿ կողմից առաջարկվող փոփոխությունների տվյալ փաթեթը հիմնված է Տնտեսական, սոցիալական և մշակութային իրավունքների դաշնագրի պահանջների և Տնտեսական, սոցիալական և մշակութային իրավունքների կոմիտեի (այսուհետ՝ Կոմիտե) կողմից ձևակերպված պահանջների և չափորոշիչների վրա։

**Ընդհանուր դիտարկում**

Աշխատանքի և զբաղվածության ոլորտը կարգավորող պետական քաղաքականության համապարփակ փաստաթղթի առկայությունը բխում է Դաշնագրային իրավունքների ապահովման պահանջից։ Կոմիտեի՝ Ընդհանուր մեկնաբանություն 23-ը սահմանում է, որ ոլորտային կարգավորումը պետք լինի իրավունքահենք, հիմնվի աշխատանքային իրավունքների պաշտպանության միջազգային չափանիշների վրա, սահմանված, մասնավորապես Դաշնագրի հոդվածներ 6,7,8 հոդվածներ, փաստաթղթի մշակումը պետք է իրականացվի մասնակցության սկզբունքի ապահովմամբ՝ երաշխավորելով աշխատողների, գործատուների և նրանց ներկայացուցչական մարմինների գործուն մասնակցությունը։

Ռազմավարության նախագիծն իրենից ներկայացնում է բավականին ընդարձակ փաստաթուղթ, որոշ հարցերի շուրջ հետազոտական և փաստական լավ հենքի ապահովմամբ։ Բարձրաձայնվող խնդիրների շարքում, սակայն, ամենից քիչ անդրադարձ է արված աշխատանքային իրավունքներին։ **Ռազմավարության ամենամեծ բացը փաստաթղթի աշխատանքային իրավունքների պաշտպանության խնդրի շրջանցումն է։**

**Առաջարկություն 1. Ռազմավարության առաքելության, հենասյունների, սկզբունքների մակարդակում փաստաթղթի իրավունքահենք բնույթի ապահովում։**

Ներկայացված ռազմավարության նախագծի *«Առաքելությունը և հենասյունները» բաժնում (Գլուխ 1.1)*՝ «Առաքելությունը և հենասյունները», իբրև առաքելություն է նշվում «*ներառական հենքի վրա տնտեսական միջավայրի ու մարդկային կապիտալի զարգացման, զբաղվածության ոլորտի արդյունավետ կառավարման արդյունքում բնակչության զբաղվածության մակարդակի բարձրացումը, սոցիալական երաշխիքների ապահովումը և աշխատունակ հասարակության արժանապատիվ աշխատանք ունենալու հնարավորությամբ՝ զբաղվածների ու նրանց ընտանիքների կյանքի որակի շարունակական բարելավման խթանումը*»։ Այնուհետ նշվում է, «*Այս իմաստով, ՀՀ սոցիալական պաշտպանության կայուն ու զարգացող լուծումների առանցքը՝ երկրում աշխատանքային ռեսուրսների բազմակողմանի զարգացումն է*»։

Տվյալ ձևակերպման մեջ անշուշտ կարևոր է ներառականության հենքի ամրագրումը՝ իբրև ոլորտային քաղաքականության ուղենիշ, սակայն ընդհանուր ձևակերպումը սահմանափակ է, քանի որ զբաղվածության ոլորտի և աշխատանքային իրավահարաբերությունների հիմքում է դնում աշխատանքային ռեսուրսի զարգացումը միայն՝ շրջանցելով աշխատանքային իրավունքների կարգավորման լրջագույն խնդիրը, և ուստի նաև համահունչ չէ Լիազոր մարմնի կողմից ընդհանուր ոլորտային ռազմավարական փաստաթղթում որդեգրված՝ իրավունքահենք սոցիալական քաղաքականության իրականացման նպատակադրման հետ (տե՛ս, տվյալ փաթեթի Բաժին 1.1, էջ, 3): Աշխատանքային ռեսուրսի զարգացումը պետք է պայմանավորվի պետության կողմից աշխատանքային իրավունքների պաշտպանության գործուն մեխանիզմների, անվտանգ, բռնությունից և խտրականությունից զերծ աշխատանքային միջավայրի ապահովմամբ։

Իրավունքահենք ոլորտային քաղաքականության իրականացումը պետք է արտացոլված լինի նաև ռազմավարության սկզբունքներում և նպատակներում, ինչը ևս բացակայում է։

Աշխատանքային իրավունքների իրացման առումով Հայաստանը՝ 2014թ․-ից արձանագրել է ցավալի հետընթաց, որը սկսվեց ՀՀ ԱՍՀՆ ՀՀ աշխատանքի պետական տեսչության՝ աշխատանքային օրենսդրության նկատմամբ վերահսկողության իրականացման գործառույթի դադարեցմամբ։ Տվյալ մարմինը տարիների ընթացքում այնուհետ ենթարկվեց տարատեսակ վերակազմավորումների, գործառույթների աղճատման, որի արդյունքում, ներկայիս պահին, Հայաստանում գրեթե բացակայում է աշխատանքային իրավունքների իրացման հանդեպ պետական վերահսկողությունը, ոտնահարված իրավունքների վերականգման և փոխհատուցման գործուն մեխանիզմները, բացակայում են նորմատիվ իրավական հիմքերը աշխատանքային իրավունքների լիարժեք կարգավորման համար։ Նշված խնդիրները հանդիսանում են պետության կողմից ՀՀ Սահմանադրությամբ, Դաշնագրով և մի շարք այլ միջազգային պայմանագրերով սահմանված պարտավորությունների լրջագույն խախտում։ Այս պայմաններում էական է, որպեսզի ներկայիս կառավարությունը, ոլորտային ռազմավարական փաստաթղթի մակարդակում, ամրագրի աշխատանքային իրավունքների պաշտպանությունը՝ իբրև պետության քաղաքականության առաքելություն։

**Ուստի առաջարկում ենք**՝

* 1. Ռազմավարության առաքելությունը սահմանող  *առաջին պարբերությունը* վերաձևակերպել հետևյալ կերպ՝ «***ՀՀ կառավարության զբաղվածության ռազմավարության առաքելությունը կայանում է ներառական հենքի վրա տնտեսական միջավայրի ու մարդկային կապիտալի զարգացման, աշխատանքային իրավունքների իրացման հանդեպ պետության լիարժեք վերահսկողության ապահովման, զբաղվածության ոլորտի արդյունավետ կառավարման արդյունքում բնակչության զբաղվածության մակարդակի բարձրացումը, իրավական և սոցիալական երաշխիքների ապահովումը և աշխատունակ հասարակության արժանապատիվ աշխատանք ունենալու հնարավորությամբ՝ զբաղվածների ու նրանց ընտանիքների կյանքի որակի շարունակական բարելավման խթանումը»*:** Այնուհետ, *երրորդ պարբերությունը* վերաձևակերպել հետևյալ կերպ՝ «***Այս իմաստով, ՀՀ սոցիալական պաշտպանության կայուն ու զարգացող լուծումների առանցքը երկրում աշխատանքային ռեսուրսների բազմակողմանի զարգացումն է****՝* ***աշխատանքային իրավունքների պաշտպանության գործուն մեխանիզմների, անվտանգ, բռնությունից և խտրականությունից զերծ աշխատանքային միջավայրի ապահովմամբ*»։**
	2. Տվյալ գլխի հետագա շարադրանքում՝ հիմնասյուներ բաժնում, օգտագործվում է միայն արժանապատիվ աշխատանք հասկացությունը։ **Առաջարկում ենք արժանապատիվ աշխատանքի հետ օգտագործել և ավելացնել «աշխատանքային իրավունքների պաշտպանություն հասկացությունը», 3-րդ հենասյունը վերաձևակերպելով՝ «Արժանապատիվ աշխատանքի և աշխատանքային իրավունքների պաշտպանության ապահովումը բոլոր համապատասխան սոցիալական խմբերում՝ տարածաշրջանային բևեռացումների զսպմամբ»։**
	3. Սկզբունքների բաժնում (Գլուխ 1.2) ավելացնել *երեք* հավելյալ սկզբունք՝
* **13-րդ սկզբունքը**, **հետևյալ ձևակերպմամբ**՝ ***իրավունքահենքության սկզբունքը*, այն է՝** **զբաղվածության քաղաքականությունը պետք է հիմնված լինի անհատի իրավունքների պաշտպանության և հավասար հնարավորությունների ապահովման երաշխիքների վրա։**
* **14-րդ սկզբունքը, հետևյալ ձևակերպմամբ՝ *մասնակցության սկզբունքը*, այն է՝ զբաղվածության քաղաքականությունը պետք է մշակվի և զարգացվի շահառու բոլոր խմբերի, այդ թվում՝ ամենախոցելի, աղքատ խմբերի գործուն մասնակցությամբ։** Այս սկզբունքի ամրագրումը՝ առաջարկվող ձևակերպմամբ, համարում ենք *ծայրահեղ կարևոր,* քանի որ աղքատությունը հանդիսանում է այն խնդիրը, որի լուծման շրջանակներում խնդիրը կրողներն ունեն ամենաքիչ հանրային, տեսանելի մասնակցությունը խնդրի շուրջ քննարկումներում, դրա լուծմանն ուղղված ռազմավարությունների, քաղաքականությունների մշակման գործընթացներում։ Մենք լիահույս ենք, որ մասնակցության այս կարևորությունը գիտակցվում է ներկայիս կառավարության կողմից և սկզբունքի ամրագրմամբ այս խնդրին կտրվի համակարգային արձագանք։
* **15-րդ սկզբունքը՝ *զբաղվածության քաղաքականության հետազոտահեն զարգացման սկզբունք*, այն է՝ ոլորտային ռազմավարական փաստաթղթերից բխող գործողությունների և ծրագիրների մշտադիտարկման և գնահատման գործուն մեխանիզմների ներդրում՝ ոլորտային քաղաքականության հետազոտահեն զարգացման և բարեփոխման համար։** Այս վերջին սկզբունքը մեծ կարևորություն ունի, քանի որ ավանդապես Հայաստանում չի իրականացվել ոլորտային ռազմավարությունների գնահատում և չի ապահովվել կապը հաջորդող ռազմավարությունների միջև՝ իրականացված գնահատումների, եզրակացությունների հիման վրա։
	1. Մեկ հավելյալ նպատակ ավելացնել տեսլականների բաժնում՝ **7-րդ նպատակը, հետևյալ ձևակերպմամբ**՝ «**աշխատանքային իրավահարաբերություններում** **ոտնահարված իրավունքների վերականգման և փոխհատուցման գործուն մեխանիզմների ներդրմանը**»։

**Առաջարկություն 2.** Աշխատանքային հարաբերություններում առկա խնդիրների և դրանց լուծմանն ուղղված գործողությունների շրջանակի հստակեցում։

Ռազմավարության Գլուխ 3.2-ում խոսվում է աշխատանքային իրավունքների խնդիրների, աշխատանքային շահագործման և ընդհանուր աշխատանքային ոլորտի կարգավորման մասին։ Ընդհանուր առմամբ համաձայն լինելով իրավիճակի նկարագրության հետ՝ առաջարկում ենք մի շարք լրացումներ և վերաձևակերպումներ, որոնք կարևոր են խնդիրը առավել համապարփակ ներկայացնելու և պետական քաղաքականության մակարդակում դրանց լուծմանն ուղղված գործողությունները մշակելու համար։

**Առաջարկում ենք**՝

* 1. Գլուխ 3.2 *առաջին պարբերությունում* անել հետևյալ հստակեցումները՝ «***Աշխատուժի առաջարկի և պահանջարկի անհամամասնության, ինչպես նաև կառուցվածքային գործազրկության վրա իր էական ազդեցությունն է թողնում նաև աշխատանքի պայմանները և աշխատանքային հարաբերությունները: Աշխատանքային ծանր և վնասակար պայմանների առկայությունը, աշխատանքային վտանգավորության գնահատման մեխանիզմների ոչ լիարժեքությունն ու վտանգավոր աշխատանքի ոչ համարժեք վարձատրությունը, աշխատանքային խեղումների և առողջության վնասի փոխհատուցման կարգերի ոչ լիարժեք ամրագրումը, վարձատրության և փոխհատուցման  վերաբերյալ նորմերի կամ այդ նորմերի կատարման նկատմամբ վերահսկողության հստակ մեխանիզմների բացակայությունը, ինչպես նաև աշխատանքի շուկայում գործազրկության բարձր մակարդակը հաճախ բերում են նրան, որ գործատուների կողմից արվում են աշխատանքի շահագործման դրսևորումներ, հատկապես սպասարկման, տրանսպորտի, հանքարդյունաբերության, շինարարության,  մշակող արդյունաբերության ոլորտներում***»:
	2. Գլուխ 3.2. *երկրորդ պարբերությունում*՝ աշխատանքի շահագործման դրսևորումների թվարկման մեջ առաջարկում ենք անել հետևյալ ավելացումները, ի ամբողջականացում աշխատանքի շահագործման դրսևորումների ներկայացմանը՝
* գործատուների կողմից աշխատաժամանակի չհիմնավորված ավելացմամբ ***և ավելացված աշխատաժամի համար վճարի ավելացումը չապահովելով***,
* վնասակար պայմաններում աշխատանքի ոչ ամբողջական վարձատրությամբ ***և աշխատանքի արդյունքում կրած առողջական վնասների ոչ ամբողջական և կամային փոխհատուցմամբ կամ փոխհատուցման բացակայությամբ*,**
* արձակուրդների տրամադրման և ամբողջական վճարման, վերջնահաշվարկների և դրանց վարձատրության, ***հանգստի իրավունքի  խախտման*** ու այլ խնդիրներով:
* Առաջարկում ենք ցանկը հավելել աշխատանքային շահագործման ևս մեկ շատ տարածված դրսևորմամբ՝ երեխայի աշխատանքի շահագործմամբ՝ հետևյալ ձևակերպմամբ՝ ***«երեխաներին արգելված և շահագործող աշխատանքից պաշտպանող պետական քաղաքականության և աշխատող երեխաների իրավունքների պաշտպանությանն ուղղված վերահսկողության մեխանիզմների բացակայությամբ»***։
	1. *Երրորդ պարբերությամբ* ասվում է, որ «*նշված խախտումների հետ շատ աշխատողներ ուղղակի համակերպվում են աշխատանքը չկորցնելու սուբյեկտիվ նպատակադրմամբ, միաժամանակ լիարժեք իրազեկված չլինելով սեփական իրավունքների վերաբերյալ*»: Նշված պատճառները կարևոր է դիտարկել համակարգի տեսանկյունից, այն է՝ Հայաստանում ոտնահարված աշխատանքային իրավունքների վերականգնումը ապահովող իրական հնարավորությունների բացակայության պայմաններում։ Ուստի կարևոր ենք համարում պարբերությունը հավելել հետևյալ նախադասությամբ։ «***Այս երկու հանգամանքները սերտորեն կապված են այն փաստի հետ, որ Հայաստանում առկա չեն ոտնահարված աշխատանքային իրավունքների վերականգնումը ապահովող գործուն մեխանիզմներ։ Աշխատանքային իրավունքների պաշտպանության արտադատական մեխանիզմների բացակայության պայմաններում աշխատողներին հասանելի չեն իրենց շահերը և իրավունքները պաշտպանելու էֆեկտիվ միջոցներ*****»։**
	2. Վերջապես, Գլուխ 3.2-ի *վերջին պարբերությունն* անդրադառնում է զբաղվածության ռազմավարության շրջանակներում իրականացվող միջոցառումներից ակնկալվող *արդյունքներին*։ Կարևոր ենք համարում, որպեսզի ի թիվս նշվածների, առաջին կետով թվարկվող արդյունքների շարքում (**«***Աշխատանքային հարաբերությունների պետական կարգավորման և վերահսկողության բարելավում, այդ թվում****»)*** ավելացվի
* ***Հայաստանի կողմից վավերացված միջազգային իրավական փաստաթղթերով սահմանվող չափանիշներին համապատասխան աշխատանքային իրավունքների պահպանումը վերահսկող և այդ իրավունքների խախտումները կանխարգելող՝ արտադատական լիազորություններով օժտված տեսչական մարմնի ստեղծում*»։**

## **«ՀՀ մարդու իրավունքների պաշտպանության ազգային ռազմավարությունը և դրանից բխող 2020-2022թթ. գործողությունների ծրագիրը հաստատելու մասին» ՀՀ կառավարության որոշման նախագիծ**

«ՀՀ մարդու իրավունքների պաշտպանության ռազմավարությունը և դրանից բխող 2020—2022թթ․ գործողությունների ծրագիրը» շրջանառման մեջ է դրվել ՀՀ Արդարադատության նախարարության կողմից։ Ռազմավարության նախագիծը 2019 թ․-ի հոկտեմբերի 21-ին տեղադրվել է Իրավական ակտերի նախագծերի հրապարակման միասնական կայքում ՝ e-draft համակարգում` <https://www.e-draft.am/projects/2017> ։ Նախագիծը գտնվում է Լիազոր մարմնի կողմից լրամշակման փուլում։

**Առաջարկություն 1. Իրազեկվածության բարձրացում և մարդու իրավունքների կրթության ապահովում։**

Ռազմավարության Նպատակ 4-ը սահմանում է մարդու իրավունքների և դրանց պաշտպանության միջոցների մասին հանրային իրազեկության բարձրացումը՝ կրթական և այլ իրազեկման գործողությունների միջոցով, ինչը կարևոր և ողջունելի է։ Սակայն կարևոր ենք համարում, որպեսզի ռազմավարությունը նախատեսի այնպիսի գործողությունների իրականացում, որոնց նպատակն է իրապես իրազեկ քաղաքացու կայացումը՝ անձի մոտ սեփական իրավունքների պաշտպանությունը պահանջելու/հետամուտ լինելու գիտելիքների և գործնական կարողությունների զարգացումը, որը կբերի անձանց զորեղացմանը։ Կարևոր է, որ Հայաստանում յուրաքանչյուրն ունենա հնարավորություն՝ կրթության միջոցով, ձեռք բերել և զարգացնել անհրաժեշտ և համապատասխան հմտություններ ու կարողություններ, որոնք կօգնեն նրան հետագայում ինքնուրույն առաջադրել իր իրավունքների իրացման հարցերը։ **Այս նպատակին ծառայող հիմնական գործողությունը պետք է լինի կրթական բոլոր մակարդակներում պետության կողմից մարդու իրավունքների կրթության պատշաճ ապահովումը**։ Հանրակրթության մակարդակում տվյալ պահանջը՝ պետության պարտավորության տեսանկյունից, բխում է Երեխայի իրավունքների մասին կոնվենցիայի հոդված 29-ից, իսկ պետության կողմից տվյալ պարտավորության գործնականացման չափանիշներին անդրադարձ է արված Երեխայի իրավունքների կոմիտեի Ընդհանուր մեկնաբանություն N 1-ում (2001թ․)։ Մարդու իրավունքների կրթության ապահովման հարցում պետության համար ուղենիշ պետք է ծառայի նաև ՄԱԿ-ի Մարդու իրավունքների կրթության և վերապատրաստման հռչակագիրը (2011թ․), որը շեշտում է, որ մարդու իրավունքների կրթությունն ու վերապատրաստումը պետք է ինտեգրված լինեն կրթության բոլոր մակարդակներում՝ ներառյալ կրթության նախադպրոցական, միջնակարգ, միջին մասնագիտական և բարձրագույն օղակներում։

Ռազմավարության Նպատակ 4-ից բխող գործողությունը Գործողությունների ծրագրի 58-րդ կետում է ձևակերպված, որը, սակայն, անդրադառնում է միայն հանրակրթական դպրոցներում մարդու իրավունքների վերաբերյալ դասընթացի ներդրմանը։ Միևնույն ժամանակ, «դասընթաց» ձևակերպումն անհստակ է։ Հասկանալի չէ, թե ինչ ծավալի դասընթացի մասին է խոսքը գնում և ինչու չէ փոխարենը նշվում համապատասխան առարկային ներդրման անհրաժեշտության մասին, որը կհանդիսանար պետության կողմից նաև իր կոնվենցիոնալ պարտավորության առավել պատշաճ իրականացման դրսևորում։

**Ուստի առաջարկում ենք**

* 1. Նպատակ 4-ը վերաձևակերպել հետևյալ կերպ**՝ «պետական և տեղական ինքնակառավարման մարմինների, պաշտոնատար անձանց, ինչպես նաև հասարակության և քաղաքացիների կողմից սեփական իրավունքների պաշտպանության խրախուսումը, մարդու իրավունքների և դրանց պաշտպանության միջոցների վերաբերյալ գիտելիքների տարածումը՝ կրթական ծրագրերի իրականացման և մասնավորապես, նախակրթական, հանրակրթական և բարձրագույն կրթական հաստատությունների ծրագրերում մարդու իրավունքների կրթության պատշաճ ինտեգրման միջոցով»։**
	2. Գործողությունների ծրագրի կետ 58-ում **«դասընթաց»** բառը փոխարինել **«առարկա» բառով** և իբրև ակնկալվող անմիջական արդյունք դիտարկել համապատասխան առարկայի ներդրումը հանրակրթական ծրագրերում։
	3. Կետ 59-ով առաջարկում ենք նաև ավելացնել հավելյալ գործողություն, որն անդրադառնում է **մարդու իրավունքների կրթության ապահովմանը նախադպրոցական, միջին մասնագիտական և բարձրագույն կրթական հաստատություններում՝ վերոնշյալ միջազգային չափանիշների համապատասխան։**

**Առաջարկություն 2. Մարդու իրավունքների ազգային ռազմավարության և այլ ոլորտային ռազմավարությունների միջև կապի հստակեցում։**

Ինչպես Կառավարության ծրագրում, այնպես էլ տվյալ ռազմավարությամբ սահմանվում է իրավունքահենք քաղաքականությունների մշակման անհրաժեշտությունը, մարդակենտրոնության և իրավունքահենքության սկզբունքների գերակայությունը։ **Այս իմաստով սույն ռազմավարությունը հավակնում է և պետք է դառնա ուղենշային փաստաթուղթ մյուս պետական հանրային քաղաքականությունների մշակման, իրացման և գնահատման համար, ինչը պետք է արտացոլված լինի ռազմավարության նպատակների բաժնում։** Ռազմավարությունն ամրագրում է միևնույն ժամանակ այն, որ «ռազմավարությունն ու դրանից բխող գործողությունների ծրագրերն ուղղված չեն առկա կամ մշակվող ոլորտային ռազմավարությունների և/կամ գործողությունների ծրագրերի փոխարինմանը և/կամ դրանցում արդեն իսկ ներառված կամ ներառվելիք միջոցառումների կրկնությանը»։ Անհստակ է մնում հարցը, թե ինչպես է իրականացվելու համակարգումն ու սինխրոնացումը սույն ռազմավարության և ոլորտային այլ ռազմավարությունների միջև։

**Առաջարկում ենք**

* 1. Ռազմավարության Նպատակ 5-ը վերաշարադրել հետևյալ կերպ **«Նախանշել մարդու իրավունքների միասնական քաղաքականության ուղղությունները՝ հիմքեր ստեղծելով հետագա տարիներում իրականացվելիք գործողությունների համար և դիտարկելով տվյալ ռազմավարությունն իբրև ուղենշային փաստաթուղթ մյուս պետական ոլորտային քաղաքականությունների մշակման, իրացման և գնահատման համար՝ դրանց իրավունքահենքությունը ապահովելու Կառավարության նպատակադրման շրջանակներում»։**
	2. Միևնույն ժամանակ առաջարկում ենք ռազմավարության տեքստի մեջ անել հստակեցումներ առ այն, թե ***ինչպիսի մեխանիզմների և համակարգման գործողությունների միջոցով է ապահովվելու իրավունքահենք պետական քաղաքականությունների ձևավորման գործընթացը։***

**Առաջարկություն 3. Անդրադարձ մշակութային իրավունքներին։**

Ռազմավարության Գերակայություն 2-րդ վերաբերվում է սոցիալ-տնտեսական իրավունքներին։ Այստեղ և՛ անվանման մեջ և՛ հետագա տեքստում` իրավունքների վերլուծության շրջանակներում, ընդհանրապես անդրադարձ չի կատարվում մշակութային իրավունքներին և դրանց իրացման խնդիրներին, ինչը կարծում ենք, որ լուրջ բացթողում է։ Մշակութային իրավունքների պաշտպանությունն ու իրացումը պետության թե՛ սահմանադրական, և թե՛ միջազգային իրավական պարտավորությունն է և կարիք կա ռազմավարության այս բացը լրացնելու։

**Առաջարկում ենք փոխել ինչպես գերակայության անվանումը՝ վերանվանելով այն *«Սոցիալական, տնտեսական և մշակութային իրավունքներ»*, այնպես էլ ավելացնել մշակութային իրավունքների իրացման խնդիրների վերաբերյալ վերլուծությունը ռազմավարության տեքստում և համապատասխան լուծումները՝ ռազմավարությանը կից գործողությունների ծրագրում՝ ներգրավվելով ՀՀ Կրթության, գիտության, մշակույթի և սպորտի նախարարությանը՝ իբրև առանցքային որոշում կայացնող օղակի։**

**Առաջարկություն 4. Տնտեսական, սոցիալական և մշակութային իրավունքների դաշնագրին կից Կամընտիր արձանագրության և Երեխայի իրավունքների կոնվենցիային կից Երրորդ կամընտիր արձանագրության վավերացում։**

Մենք տեղեկացված ենք, որ վերոնշյալ երկու կամընտիր արձանագրությունները գտնվում են վավերացման փուլում, այնուամենայնիվ, քանի որ չեն հանրայնացվել վավերացման ժամկետները, ***խնդրում ենք գործողությունների ծրագրում ավելացնել արձանագրությունների վավերացումը***։ Տնտեսական, սոցիալական և մշակութային իրավունքների դաշնագրին կից կամընտիր արձանագրությունը Հայաստանը ստորագրել է 2009թ-ին, իսկ Երեխայի իրավունքների կոնվենցիային կից երրորդ կամընտիր արձանագրությունը՝ 2019թ-ին։ Երկու փաստաթղթերն էլ ունեն մեծ կարևորություն Հայաստանում սոցիալական, տնտեսական և մշակութային իրավունքների պաշտպանության և պետության իրավակիրառ պրակտիկայի զարգացման համար։

**Առաջարկություն 5. Աշխատանքային իրավունքների պաշտպանության սկզբունքների, երաշխիքների և համապատասխան գործողությունների ամրագրում։**

Ռազմավարության Գերակայության 2-ի 2.2 կետում խոսվում է Հայաստանում աշխատանքային իրավունքների ոտնահարման և աշխատողների շահագործման մասին։ Նշվում է, որ պետական մարմինները և աշխատողների իրավունքները պաշտպանող ինստիտուցիոնալ կառույցները այս հարցում ունեն բազմաթիվ թերացումներ և բացթողումներ, խոսվում է աշխատանքային իրավունքների պաշտպանության հանդեպ պետական վերահսկողության մեխանիզմների վերականգման, մասնավորապես՝ արտադատական մարմնի ստեղծման անհրաժեշտության մասին։ Խնդիրների լայն շարքի նման ներկայացումը շատ ողջունելի է, սակայն նկարագրական այս մասում, անդրադարձ չի արված երկու կարևոր խնդիրներին, այն է՝

* աշխատանքային իրավունքների կարևոր բաղադրիչ մաս կազմող՝ առողջ և անվտանգ աշխատանքային պայմաններ ունենալու իրավունքի իրացման խնդիրներին,
* երեխայի աշխատանքի և երեխային աշխատանքային շահագործումից պաշտպանելու խնդրին։

Հայաստանում առողջ և անվտանգ աշխատանքային պայմաններ ունենալու իրավունքի իրացման հանդեպ պետական վերահսկողական գործառույթը վերապահված է Հայաստանի Հանրապետության առողջապահական և աշխատանքի տեսչական մարմնին (այսուհետ՝ ՀՀ ԱԱՏՄ), սակայն առկա են մի շարք խնդիրներ թե՛ ԱԱՏՄ գործառույթների էֆեկտիվության, և թե՛ տվյալ իրավունքի իրացման լիարժեք նորմատիվային հիմքի ապահովման հետ։ Թեպետ առկա են աշխատանքային պայմաններին վերաբերող՝ Առողջապահության նախարարի մի շարք հրամաններ, սակայն բացակայում է նորմատիվային կարգավորումներ պարունակող ընդհանուր փաստաթուղթ, որում ընդգրկուն կերպով սահմանված և նկարագրված կլինեն առողջ և անվտանգ աշխատանքային պայմանների չափանիշները։

Ինչ վերաբերում է երեխայի աշխատանքին, երեխաների աշխատանքային շահագործումը Հայաստանում մեծապես տարածված խնդիր է հանդիսանում նաև, որին արձագանքումը պետական քաղաքականության մակարդակում բացակայում է։ Խնդրին հպանցիկ անդրադառնում է Հայաստանի Հանրապետությունում երեխայի իրավունքների պաշտպանության 2017-2021թթ․ ռազմավարական գործողությունների ծրագիրը, սակայն կրկին առանց որևէ հստակ գործնական քայլերի։ Մինչ այդ, 2015 թ ՀՀ վիճակագրական կոմիտեի կողմից իրականացված հետազոտությունը («Հայաստան․ երեխայի աշխատանքի ազգային հետազոտություն») արձանագրում է, որ Հայաստանում աշխատող երեխաների թիվը հասնում է 52 հազարի, նրանցից 39 հազար 300-ը կատարում է արգելված աշխատանք:

**Ուստի առաջարկում ենք՝**

* 1. **Ռազմավարության Գերակայություն 2.2 -ի նկարագրական բաժնում անդրադարձ կատարել առողջ և անվտանգ աշխատանքային պայմաններ ունենալու իրավունք իրացման և երեխաների աշխատանքային շահագործման խնդիրներին և լուծումներին**։

Ռազմավարությանը կից գործողությունների ծրագրում աշխատանքային իրավունքների պաշտպանությանը վերաբերյալ գործողությունները հստակեցված և բացարձակապես ներկայացված չեն։ Տվյալ բացի շտկումն էական է։ Գործողության ծրագրում կարևոր է նշել որոշ առանցքային գործողություններ, քանի որ հենց տվյալ ռազմավարությունն է հանդիսանում ՀՀ-ում մարդու իրավունքների պաշտպանության պետական քաղաքականության ուղենշային փաստաթուղթ։ Փաստաթղթում աշխատանքային իրավունքների խնդիրների բացը մտահոգիչ է հատկապես այն պարագայում, երբ նույնանման բաց առկա է նաև ՀՀ ԱՍՀՆ կողմից առաջադրած՝ «Հայաստանի Հանրապետության 2019-2023 թվականների զբաղվածության ռազմավարությունը հաստատելու մասին ՀՀ կառավարության որոշման նախագծում»։ Առաջարկություններ և դիտարկումներ ներկայացրել ենք նաև նշված փաստաթղթում աշխատանքային իրավունքների պաշտպանությանը լիարժեք անդրադարձ կատարելու վերաբերյալ (տե՛ս, Բաժին 1.2.):

Կարևոր է, որպեսզի մարդու իրավունքների ռազմավարությամբ ամրագրվեն աշխատանքային իրավունքների պաշտպանությանը վերաբերող հետևյալ սկզբունքներն ու երաշխիքները՝ **պետական զբաղվածության քաղաքականության իրավունքահենք կարգավորման սկզբունքը, արժանապատիվ վարձատրության սկզբունքը, առողջ և անվտանգ աշխատանքային պայմանների երաշխավորման և աշխատողի կողմից սեփական իրավունքների պաշտպանության և վերականգման մեխանիզմների երաշխավորումը**՝ համահունչ Տնտեսական, սոցիալական և մշակութային իրավունքների դաշնագրի և այլ միջազգային իրավական փաստաթղթերի շրջանակներում պետության կողմից ստանձնած պարտավորություններին։

**Առաջարկում ենք**

* 1. Գերակայության 2.2 կետի վերջում ավելացնել հետևյալ պարբերությունը **«Աշխատանքային իրավունքների պաշտպանության հրամայականից է բխում պետական զբաղվածության քաղաքականության իրավունքահենք կարգավորման ապահովումը, զբաղվածության ոլորտում արժանապատիվ վարձատրության սկզբունքի պահպանումը, առողջ և անվտանգ աշխատանքային պայմանների ապահովումը, աշխատողի կողմից սեփական իրավունքների պաշտպանության և վերականգման մեխանիզմների երաշխավորումը՝ համահունչ Տնտեսական, սոցիալական և մշակութային իրավունքների դաշնագրի, ԱՄԿ մի շարք կոնվենցիաների և այլ միջազգային իրավական փաստաթղթերի շրջանակներում պետության կողմից ստանձնած պարտավորություններին»։**
	2. Գործողությունների ծրագրում կետ 70-ից հետո ավելացնել հետևյալ գործողությունները՝
* **«Պետության կողմից աշխատանքի և զբաղվածության ոլորտում իրականացվող բոլոր փոփոխությունները, ներառյալ Աշխատանքային նոր օրենսգրքի նախագծի մշակումն, իրականացնել միջազգային իրավական չափանիշերին և, մասնավորապես, Տնտեսական, սոցիալական և մշակութային իրավունքների դաշնագրի և Տնտեսական, սոցիալական և մշակութային իրավունքների կոմիտեի կողմից տրված Ընդհանուր մեկնաբանություն 18-ի պահանջներին համապատասխան»։**
* **«Ապահովել առողջ և անվտանգ աշխատանքային պայմաններ ունենալու սահմանադրական իրավունքի իրացման լիարժեք օրենսդրաիրավական և նորմատիվային հիմքը՝ միջազգային իրավական չափանիշերին և, մասնավորապես, Տնտեսական, սոցիալական և մշակութային իրավունքների դաշնագրի և Տնտեսական, սոցիալական և մշակութային իրավունքների կոմիտեի կողմից տրված Ընդհանուր մեկնաբանություն 23-ի պահանջներին համապատասխան»։**
* **«Ձևավորել երեխայի աշխատանքը կարգավորող, երեխաներին արգելված և շահագործող աշխատանքից պաշտպանող պետական քաղաքականություն, երաշխավորել աշխատող երեխաների իրավունքների պաշտպանությանն ուղղված վերահսկողության մեխանիզմներ`միջազգաին իրավական չափանիշերին և, մասնավորապես, Տնտեսական, սոցիալական և մշակութային իրավունքների դաշնագրի և Տնտեսական, սոցիալական և մշակութային իրավունքների կոմիտեի կողմից տրված Ընդհանուր մեկնաբանություններ 13-ի և18-ի պահանջներին համապատասխան**»։

**Առաջարկություն 6. Առողջության իրավունքի հասանելիության, մատչելիության, որակի և էթիկական-մշակութային համապատասխանելիության երաշխիքների ամրագրում։**

Ռազմավարության Գերակայության 2.1 կետը և գործողությունների ծրագրի 48-54 կետերում անդրադարձ է կատարվում ՀՀ սահմանադրությամբ երաշխավորված՝ առողջության պահպանման իրավունքին և դրա իրացման խնդիրներին։ Նշված են մի քանի կարևոր գործողություններ, որոնց թվում, սակայն, ներառված չէ առ այսօր Լիազոր մարմնի կողմից քննարկվող՝ պարտադիր բժշկական ապահովագրության ներդրումը։ **Ուստի ունենք հարց՝ արդյո՞ք սա նշանակում է, որ ապահովագրությունը չի նախատեսվում առաջիկա 3 տարիների շրջանակներում**։

Միևնույն ժամանակ, Հայաստանում առկա են առողջության իրավունքի իրացման բազմաթիվ խնդիրներ, որոնք հանգեցնում են պետության կողմից Տնտեսական, սոցիալական և մշակութային իրավունքների դաշնագրի 12-րդ հոդվածով (ֆիզիկական և հոգեկան առողջության առավելագույնս հասանելի մակարդակից օգտվելու իրավունք) սահմանված պարտավորությունների շարունակական ձախողմանը։ Քաղաքականության մակարդակում առհասարակ կարգավորված չէ հանրային առողջության ոլորտը։ Նման քաղաքականության առկայությունը հանդիսանում է նաև Տնտեսական, սոցիալական և մշակութային կոմիտեի Ընդհանուր դիտարկում 14-ով սահմանված պահանջ։

**Առաջարկում ենք** Գործողությունների ծրագրի 55-րդ կետից հետո ավելացնել հետևյալ գործողությունները՝ **«Հանրային առողջության ոլորտի համապարփակ կարգավորման նպատակով մշակել և ընդունել ազգային քաղաքականության փաստաթուղթ։ Հանրային առողջապահության քաղաքականությունը պետք է լինի իրավունքահենք, հիմնվի յուրաքանչյուրի առողջության իրավունքի ճանաչման, պաշտպանության և իրացման միջազգային իրավական ստանդարտների վրա, պարունակի գործողությունների ծրագիր, մշակվի և իրականացվի մասնակցության սկզբունքի պահպանմամբ՝ հասարակության տարբեր, հատկապես ամենախոցելի խմբերի գործուն մասնակցությամբ»։**

**Առաջարկություն 7. Իրավունքահենք սոցիալական պաշտպանություն և բավարար կենսամակարդակի իրավունքի իրացում**

Սոցիալական պաշտպանությունն ու սոցիալական ապահովությունը բովանդակային առումով ներկայացված են Գերակայություն 2.4-ում, որտեղ նշվում է, որ տվյալ իրավունքի իրացման խնդիրների արդյունավետ լուծման նպատակով պետությունը հանձն է առնում ձեռնարկել օրենսդրական փոփոխություններ և ավելացնել ֆինանսական հատկացումները։ Գործողությունների ծրագրում տվյալ Գերակայությանը վերաբերելի են 71-75-րդ կետերը։ Կարևոր ենք համարում, որպեսզի Գործողությունների ծրագրում հստակեցված լինեն օրենսդրական առանցքային/էական փոփոխությունները, իսկ ֆինանսական հատկացումների ավելացման համատեքստում ռազմավարությունը՝ իբրև չափորոշիչ փաստաթուղթ, հստակ ամրագրի, որ պետության կողմից տրվող **ֆինանսական աջակցությունների չափը բավարար չեն անձի բավարար կենսամակարդակն ապահովելու և զարգացնելու համար և բոլոր իրականացվող հատկացումների շեմերը պետք է բարձրացվեն՝ ի իրագործում պետության պոզիտիվ պարտավորությունների՝ Տնտեսական, սոցիալական և մշակութային դաշնագրի հոդված 11-ով ամրագրված բավարար կենսամակարդակի իրավունքի իրացման շրջանակներում**։

Միևնույն ժամանակ, էական է, որպեսզի վերոնշյալ իրավունքին առհասարակ անդրադարձ կատարվի և **ամրագրվի բավարար կենսամակարդակի իրավունքի իրացումն ապահովելու պետության պարտավորությունը**։ Մինչև 2015թ.-ի սահմանադրական փոփոխությունները, Հայաստանում բավարար կենսամակարդակի իրավունքը, ներառյալ բավարար բնակարանային պայմաններ ունենալու իրավունքը, երաշխավորված էր Սահմանադրությամբ (հոդված 34): 2015թ.-ի սահմանադրական փոփոխությունների արդյունքում տվյալ սահմանադրական երաշխիքները վերացվեցին։ Սա հետընթաց քայլ է, որը նշանակում է նաև, որ ՀՀ կառավարությունը ձախողել է Դաշնագրի հոդված 2-ով սահմանված՝ դաշնագրային իր պարտավորությունները առաջադիմորեն (progressively) իրականացնելու պարտավորությունը։ Տվյալ խնդրի շտկումը նոր ռազմավարության շրջանակներում ծայրահեղ կարևոր է։

Բավարար կենսամակարդակի իրավունքը ամենասերտ կապի մեջ է նաև Կառավարության 2019թ ծրագրով գերակա հռչակված՝ ծայրահեղ աղքատության հաղթահարման և աղքատության էական կրճատման նպատակադրման հետ։ **Այս առումով բացթողում է նաև, որ աղքատությունը՝ իբրև մարդու իրավունքների խնդիր, առհասարակ չի քննարկվում ռազմավարության շրջանակներում։ Միջազգային իրավունքի զարգացումը արդեն իսկ ամրագրել է աղքատության հաղթահարման իրավունքահենք մոտեցումը խնդրին և այն պետք է արտացոլվի նաև ռազմավարության մեջ։**

Բավարար բնակարանային պայմաններ ունենալու իրավունքի սահմանադրական երաշխիքները վերացվել են 2015թ․ սահմանադրական փոփոխությունների արդյունքում։ Անօթևանությունը Հայաստանում աղքատությամբ պայմանավորված ամենաանտեսված խնդիրներից է։ Առկա չէ պետական վիճակագրություն, խնդրի լուծմանն ուղղված պետական քաղաքականություն, մինչդեռ, անօթևան անձինք շարունակում են ապրել ծայրահեղ անարժանապատիվ պայմաններում։ Անօթևանության խնդրի լուծումը և պետական բնակարանային քաղաքականության ձևավորումը հանդիսանում է Տնտեսական, սոցիալական և մշակութային իրավունքների կոմիտեի Ընդհանուր մեկնաբանություն 4-ի առանցքային պահանջը։

**Ուստի առաջարկում ենք,**

* 1. Ռազմավարության Գերակայություն 2.4-ի վերջում ավելացնել հետևյալ պարբերությունը **«Սոցիալական պաշտպանության և աղքատության հաղթահարման քաղաքականության շրջանակներում պետությունը որդեգրում է իրավունքահենք մոտեցումը, դիտարկելով աղքատությունը իբրև մարդու իրավունքների խնդիր՝ հենվելով 2012թ ընդունված Ծայրահեղ աղքատության հաղթահարման ՄԱԿ-ի ուղղորդող սկզբունքների վրա (A/HRC/21/39)»։**
	2. Գործողությունների ծրագրում 76-րդ կետով ավելացնել հետևյալ գործողությունները՝
* **«Ապահովել ՄԱԿ-ի Տնտեսական, սոցիալական և մշակութային իրավունքների մասին դաշնագրի հոդված 11-ով սահմանված բավարար կենսամակարդակի իրավունքի իրացման օրենսդրաիրավական հիմքերը, վերականգնել բավարար կենսամակարդակի իրավունքի սահմանադրական երաշխիքները»։**
* **«Ընդունել ազգային բնակարանային քաղաքականությունը արտացոլող փաստաթուղթ, որը կձևակերպի բավարար բնակարանային պայմաններ ունենալու իրավունքի իրացման պետական ռազմավարությունը և գործողությունների ծրագիրը, կմշակվի մասնակցության սկզբունքի պահպանմամբ՝ երաշխավորելով առավել խոցելի խմբերի, ներառյալ՝ աղքատ, անօթևան, անբավարար բնակարանային պայմաններ ունեցող անձանց և նրանց ընտանիքների հետ խորհրդակցությունների իրականացումը»։**

## **Նպաստային համակարգի փոփոխության նախագծեր**

Մինչ բուն նախագծերի վերաբերյալ դիտարկումներին անցնելը, կարևոր ենք համարում անդրադառնալ «նպաստ-զբաղվածություն» համա- և հակադրությանը, որն այժմ հանդիսանում է լայն քննարկումների առարկա, կենտրոնական է սոցիալական աջակցության համակարգի փոփոխության շուրջ ծավալվող դիսկուրսում և ուրվագծվում է նաև առաջադրվող օրենսդրական փոփոխությունների շրջանակներում։

 «Հայաստանի Հանրապետության կառավարության 2014 թվականի հունվարի 30-ի N 145- Ն որոշման մեջ լրացումներ կատարելու մասին» որոշման նախագծի հիմնավորման մեջ նշվում է, որ առաջարկվող փոփոխությունները ուղղված են լուծելու հետևյալ խնդիրը՝ «*նպաստառու ընտանիքների աշխատունակ անձինք,* ***նպաստի իրավունքից չզրկվելու պատճառով****, խուսափում են հարմար աշխատանքի առաջարկներից կամ զբաղվածության պետական ծրագրերի շրջանակներում իրականացվող ակտիվ ծրագրերում ընդգրկվելուց*» և որ փոփոխություններն իրականացվելու են «*նպաստառու ընտանիքների համար ինքնուրույնաբար կայուն եկամտի ձևավորման հնարավորությունների ստեղծման և դեպի պետական նպաստն առկա ձգտումների առավելագույնս ապախթանման նպատակով»։*

Այլ կերպ ասած, փոփոխությունների հիմքում այն մոտեցումն է, որ նպաստային համակարգը դեմոտիվացնում է մարդկանց, խոչընդոտում է անձանց՝ աշխատելու հնարավորություններին և փորձերին, ժամանակի ընթացքում մարում անձի մոտ աշխատելու և ինքնուրույն ոտքի կանգնելու ցանկությունը, քանզի անձը «հույսը դնում է» միայն սոցիալական աջակցության և բյուջեից տրամադրվող գումարների վրա։ Հայաստանում մինչ այժմ կառուցված սոցիալական աջակցության համակարգը մարդկանց որոշակի զանգվածի պարագայում գուցե և հանգեցրել է նշված խնդիրների առաջացմանը։ Սակայն, նախ, քաղաքացիների մի ամբողջ խմբի մոտ նման ձգտումների և մոտիվացիաների առկությունը կամ բացակայությունը պետական քաղաքականության փոփոխության հիմքում դնելու համար անհրաժեշտ է, որպեսզի առաջադրվող թեզը լինի ուսումնասիրված և հաստատված։ Նման ուսումնասիրություն Հայաստանում առ այսօր արված չէ։ Երկրորդը, տվյալ պնդումը չի կարելի է տարածել նպաստառուների ամբողջ խմբի վրա։

Մենք համակարծիք չենք Կառավարության շրջանում պարբերաբար առաջադրվող այն պնդման հետ, որ անձանց՝ աղքատությունը չհաղթահարելու կամ աղքատանալու հիմնական պատճառը աշխատանքից խուսափելը կամ, ավելի կոպիտ՝ ծուլանալն է։ Աղքատությունը Հայաստանում կրել է համակարգային բնույթ։ Աղքատությունը հանդիսանում է քաղաքական, սոցիալական և իրավական խնդիր։

Նախ, անհրաժեշտ է ընդունել, որ նպաստառուներին տրամադրվող գումարն այնքան չնչին է, որ տվյալ գումարով գոյատևելը գործնականում անհնարին է, ինչն արդեն իսկ նշանակում է, որ աշխատունակ նպաստառուներից շատերը, եթե չունեն այլ աջակցության աղբյուր, անխուսափելիորեն պետք է իրականացնեն որևէ վարձատրվող աշխատանք, որը սակայն, իրականացնում են առանց ֆորմալ գրանցման։ Ստեղծվում է «նպաստ-զբաղվածություն» հակադրություն և կարևոր է հասկանալ, թե որտեղից և ինչպես է ձևավորվել տվյալ մեխանիզմը։

Նպաստ համակարգը մշտապես հանդիսացել է Հայաստանում աղքատության արձագանքման հիմնական մեխանիզմը։ Այս առումով նպաստ համակարգը հանդիսացել է նաև պետության հիմնական գործիքը ի իրացում իր պարտավորությունների այնպիսի երկու ընդգրկուն իրավունքների շրջանակներում, ինչպիսիք են սոցիալական ապահովության իրավունքը (ՀՀ Սահմադրություն` հոդված 83 և Դաշնագիր՝ հոդված 9) ու բավարար կենսամակարդակի իրավունքը (Դաշնագիր, հոդված 11)։ Այն, որ աշխատունակ նպաստառու անձինք, «*նպաստի իրավունքից չզրկվելու պատճառով, խուսափում են հարմար աշխատանքի առաջարկներից*», նշանակում է, որ անձի համար ստեղծվում է երկընտրանք՝ սոցիալական ապահովության օգնության իրավունքի և մեկ այլ կարևորագույն իրավունքի՝ աշխատանքի ազատ ընտրության իրավունքի իրացման միջև (ՀՀ Սահմանադրություն՝ հոդված 57 և Դաշնագիր, հոդված 6)։

Դաշնագրի հոդված 6-րդով սահմանված է, որ «*Դաշնագրի մասնակից պետությունները ճանաչում են աշխատանքի իրավունքը, որը ներառում է յուրաքանչյուրի` իր ապրուստն այնպիսի աշխատանքով վաստակելու հնարավորության իրավունքը, որը նա ազատորեն ընտրում է, կամ որին նա ազատորեն համաձայնում է, և կձեռնարկեն այդ իրավունքի ապահովմանն ուղղված համապատասխան քայլեր*»:

Անշուշտ, պետության կողմից վարվող քաղաքականությունները միշտ էլ ենթադրում են իրավունքների բալանսավորում, սակայն նման միջամտությունը միշտ պետք է լինի համաչափ և արդարացված ժողովրդավարական հասարակարգում։ Եվ հենց այս համաչափության հարցն է, որ պետք է քննվի Հայաստանում առկա սոցիալական ապահովության համակարգի վերակառուցման համատեքստում և դրվի իրականացվող փոփոխությունների հիմքում։

Ինչպիսի՞ գործընթացներ են կայացել տվյալ համակարգի շրջանակներում։ Նախ պետությունը անձին տրամադրել է չնչին ֆինանսական օգնություն և որոշ արտոնություններ՝ պետական պատվերի հիմքով մի շարք ծառայություններից օգտվելու, ինչն այսպես թե այնպես ժամանակի ընթացքում առաջադիմորեն (progressively) պետք է ապահովեր բոլոր քաղաքացիների համար պետության պոզիտիվ պարտավորությունների շրջանակներում (Դաշնագիր՝ հոդված 2)։ Հայաստանի Հանրապետության անկախացումից անցել է 28 տարի, սակայն աղքատությունը դեռևս երկրում առկա առանցքային հիմնախնդիրն է։ Սա նշանակում է, որ պետությունը ձախողել է սոցիալական աջակցության տրամադրման այս եղանակով երաշխավորել անձի սոցիալական ապահովության իրավունքի իրացումը։ Սա, միևնույն ժամանակ, նշանակում է, որ չեն իրացվել անձի նաև մի շարք այլ իրավունքները և, մասնավորապես, բավարար կենսամակարդակի, սննդի, հագուստի և բնակարանի իրավունքը։ Այսինքն, անձի սոցիալական պաշտպանության հարցը մնացել է չլուծված։ Չգործող այս մեխանիզմի շրջանակներում, նպաստային համակարգը նաև սահմանափակումներ է ստեղծել անձի համար իր՝ ազատ աշխատանքի ընտրության իրավունքի իրացման տեսանկյունից։ **Նման սահմանափակման համաչափությունը մեծ կասկածի տեղիք է տալիս և կարևոր կլիներ, որպեսզի Սահմանադրական դատարանի կողմից քննվեր տվյալ մեխանիզմի սահմանադրականությունը և անձի սահմանադրական իրավունքների միջև բալանսավորման այս եղանակը։ Սահմանադրական դատարանի կողմից նման քննության իրականացումը կարևոր է նաև նպաստային համակարգի փոփոխությանը տանող՝ ներկայումս առաջադրված օրենսդրական փոփոխությունների շրջանակներում։ Անցումը դեպի պայմանական նպաստ, որին անդրադառնում ենք Բաժին 3.1-ում կրկին տանում է դեպի սոցիալական ապահովության իրավունքի և աշխատանքի ազատ ընտրության իրավունքի միջև հակադրության՝ չկարգավորված աշխատանքային իրավունքների դաշտի առկայության պահպանմամբ։**

2014թ․-ից նախահեղափոխական կառավարությունը շարունակաբար վերացրել է աշխատանքային իրավունքների հանդեպ պետական որևէ վերահսկողություն՝ անձանց ուղղակիորեն դրդելով չգրանցված, վնասարար և անպատժելիորեն շահագործվող աշխատանքի իրականացմանը, որն ինքնին հանդիսանում է աղքատության և աղքատացման խթան։ Այսինքն անգամ եթե անձը, իրեն տրված երկընտրանքի պարագայում, նախընտրեր աշխատել և չօգտվել ընտանեկան կամ սոցիալական նպաստից, Հայաստանում առկա աշխատանքային հարաբերությունների կարգավորման պայմաններում պնդել, որ չպաշտպանված և շահագործվող աշխատանքը հանգեցնելու էր անձի կողմից՝ աղքատության հաղթահարմանը, որը որևէ կերպ հիմնավոր չէ։ Այսպիսով, ստեղծված համակարգը միտված է եղել մարդկանց դնել շարունակաբար նվազող հնարավորությունների և չիրացվող իրավունքների շրջանակի մեջ։ Մարդու իրավունքները փոխկապակցված են և գործնականում հնարավոր չէ համակարգորեն ձախողել մեկ իրավունքի իրացումը և չկրել դրա շղթայական ազդեցությունը։ Ակնհայտ է, որ տվյալ համակարգը ոչ միայն չի եղել իրավունքահենք, այլ հանդիսացել է անձի հիմնարար իրավունքների կոպտագույն խախտումների աղբյուր։ Այժմ կարևոր է, որպեսզի փոխվի հենց այս տրամաբանությունը։ Անհրաժեշտ է թե՛ տվյալ խնդրին և թե՛ դրա լուծմանն ուղղված Լիազոր մարմնի և Կառավարության կողմից ներկայումս ձեռնարկվող քայլերին անդրադառնալ պետության առաջնային մանդատի, այն է՝ անձի իրավունքների և արժանապատվության պաշտպանության պարտավորության դիտանկյունից։ Լիազոր մարմնի կողմից որդեգրած՝ իրավունքահենք մոտեցմամբ պետական սոցիալական քաղաքականության իրականացման սկզբունքը (տե՛ս, Աշխատանքի և սոցիալական պաշտպանության ոլորտի զարգացման ռազմավարության նախագիծ), հանդիսանում է իրականացվող փոփոխությունները ճիշտ հունով տանելու կարևոր հենակետ։ Իրականացվող փոփոխությունների հիմքում պետք է լինի հետևյալ թեզը՝ «սոցիալական ապահովության և աշխատանքային իրավունքների պաշտպանությամբ համադրությամբ անձին՝ աղքատությունը հաղթահարելու լիարժեք հնարավորությունների տրամադրում»։

### «Հայաստանի Հանրապետության կառավարության 2014 թվականի հունվարի 30-ի N 145- Ն որոշման մեջ լրացումներ կատարելու մասին» ՀՀ կառավարության որոշման նախագիծ»

Նախագիծը ՀՀ Աշխատանքի և սոցիալական հարցերի նախարարության կողմից 2019 թ․-ի նոյեմբերի 11-ին տեղադրվել է Իրավական ակտերի նախագծերի հրապարակման միասնական կայքում ՝ e-draft համակարգում`<https://www.e-draft.am/projects/1996?fbclid=IwAR1SevB4Gq3nRQZN9kYaYZsXE-JdNqhhhafZinLGpI07e_mI_IMytWZqUpA>: Նախագիծը գտնվում է Լիազոր մարմնի կողմից լրամշակման և նախագծի շուրջ հանրային քննարկումների փուլում։

Նախագծով առաջարկվող փոփոխությունները վերաբերում են ՀՀ Կառավարության 30 հունվարի 2014 թվականի N 145-Ն որոշմանը, որը սահմանում է նպաստների չափերը, դրանց նշանակման և վճարման կարգերը։

Կառավարության կողմից 2014թ․-ին N 145-Ն որոշման որոշման ընդունումից հետո այն փոփոխվել է 13 անգամ։ 13 փոփոխությունից 5-ը տեղի է ունեցել «Թավշյա» հեղափոխությունից հետո, իսկ **նոյեմբերի 11-ին ներկայացված** այս փոփոխության նախագիծը 14-րդն է։ Հաշվի առնելով, որ փոփոխությունները վերաբերվում են պետության՝ աղքատության արձագանքման հիմնական մեխանիզմին՝ նպաստների տրամադրման համակարգին, հարկ ենք համարում ներկայացնել 5 փոփոխությունները, այսպիսով դիտարկելով փոփոխությունների իրականացման՝ Լիազոր մարմնի քաղաքականության տրամագիծը։

1. **17 հունվարի 2019 թվականի N 22-Ն որոշու**մ - այս փոփոխությամբ ամրագրվում է, որ 2018թ․-ի դեկտեմբերի ընթացքում հաշվառված նպաստառուների նպաստի չափը 2019թ-ի համար հաշվարկվում է 2018թ-ի դեկտեմբերի 31-ի դրությամբ հաշվարկված չափով։
2. **18 ապրիլի 2019 թվականի N 459-Ն որոշում -** հիմնական փոփոխությունն այն է, որ հեշտացվել է նպաստին դիմելու համար փաստաթղթերի հավաքագրման գործընթացը, մասնավորապես` նախկինում պահանջվում էր նպաստառուի կողմից տեղեկանքի տրամադրում վարկային ու ավանդային միջոցների վերաբերյալ։ Այժմ նպաստառուն՝ դիմելով նպաստի համար, դիմումի մեջ տալիս է համաձայնությունը, որի համաձայն իր անհատական տվյալնների մուտքագրման միջոցով Նախարարությունը «ԱՔՌԱ Քրեդիտ Ռեփորթինգ» ՓԲԸ-ից ստանում է համապատասխան տեղեկատվությունը։
3. **25 ապրիլի 2019 թվականի N 474-Ն որոշում** - այս փոփոխությունը լրացնում է 17 հունվարի 2019 թվականի N 22-Ն որոշումը, քանի որ նպաստառուների շարքում չէր ընգրկվել կենսաթոշակի նպաստը։
4. **16 մայիսի 2019 թվականի N 567-Ն որոշում** - մի շարք փոփոխություններից առանցքայինն է, որ գյուղատնտեսական սեզոնային աշխատանքը չի ազդելու նպաստ ստացողների վրա և չի իջեցնելու նպաստ ստանալու համար անհրաժեշտ ընդհանուր միավորը, եթե առկա է գործատուի կողմից տրված տեղեկանք և սեզոնային աշխատանքային պայմանագրի պատճեն։ Փոփոխությունը նպատակ ունի խթանել գյուղատնտեսական/սեզոնային աշխատանքում ներգրավվող կամ ներգրավվելու հնարավորություն ունեցող անձանց տնտեսական սակավությունը, որպեսզի նրանք չհրաժարվեն ժամանակավոր աշխատանքից, որից նախկինում կամ ստիպված հրաժարվում էին՝ նպաստից չզրկվելու համար կամ կատարում էին չգրանցված աշխատանք։
5. **19 սեպտեմբերի 2019 թվականի N 1249-Ն որոշում** - հնարավորություն է տրվում անձանց՝ սոցիալական աջակցություն ստանալու նպատակով հաշվառման վայր սահմանել Սոցիալական աջակցության տարածքային կենտրոնները։ Սա կարևոր է այն մարդկանց համար, ովքեր հնարավորություն չունեն որևէ այլ տեղ հաշվառվելու, ինչը հաճախ վերաբերվում է ամենաաղքատ, ծայրահեղ աղքատ խավին, և այդ հիմքով զրկվում են աջակցությունից։ Փոփոխությամբ նաև հեշտացնում է մի տարածքային կենտրոնից մեկ այլ տարածքային կենտրոն տվյալների փոխանցումը։

Վերջապես, **2019թ․-ի նոյեմբերի 11-ին** հրապարակված «Հայաստանի Հանրապետության կառավարության 2014 թվականի հունվարի 30-ի N 145- Ն որոշման մեջ լրացումներ կատարելու մասին» որոշման նախագծով առաջարկվում է երեք հիմնական փոփոխություն՝

* Առաջինը վերաբերում է գյուղատնտեսությամբ զբաղվող նպաստառու ընտանիքներին։ Նախատեսվում է, որ եթե այդ ընտանիքները ստանում են պետական սոցիալական ծրագրերով որևէ անասնատեսակ իբրև օգնություն, ապա ստացված օգնությունը չի հաշվարկվում նպաստի գնահատման ընդհանուր միավորի մեջ և նրանք կարող են շարունակել ստանալ նպաստը։ Կրկին, որոշումն ուղղված է ընթացակարգի փոփոխության միջոցով խթանել անձի տնտեսական ակտիվությունը, ինչը կարևոր է։
* Երկրորդ կետը վերաբերվում է մինչև 100000 դրամ վարկ ունեցող ընտանիքներին, որոնց անհատական դեպքերի գնահատման եզրակացությունից հետո նման ընտանիքները հնարավոր է, որ դուրս չմնան նպաստային համակարգից։
* Երրորդ՝ ամենակարևոր փոփոխությունը վերաբերում է ընտանեկան կամ սոցիալական նպաստ ստացող աշխատունակ անձանց։ Նրանք, որպեսզի կարողանան նպաստ ստանալ, պետք է գրանցված աշխատանք ունենան և այդ աշխատանքի որոշակի ժամանակահատվածում, այն է՝ առաջին 6 ամիսների շրջանակներում դեռ կշարունակեն ընգրկված մնալ նպաստային համակարգում։ Որոշման ընդունումից հետո այս դրույթը տարածվելու է նպաստի համար նոր դիմող հայտ ներկայացնողների վրա։ Սկզբնական շրջանում այս փոփոխությունը վերաբերվելու է շուրջ 5000 հոգու և 3800 նպաստառու ընտանիքի։ Սակայն, եթե հաշվի առնենք այն հանգամանքը, որ նպաստների տրամադրումը կատարվում է տարեկան սկզբունքով, ապա տարին վերջանալուց հետո ներկա նպաստ համակարգում գտնվող մարդիկ կրկին դիմելու են նպաստի համար արդեն նոր՝ գործող կարգով։ Արդյունքում այս որոշումը վերաբերվելու է նաև նրանց։ Փաստորեն որոշման ընդունումից հետո, արդեն 2021 թ-ին, այս որոշումը կվերաբերվի բոլոր նպաստառու անձանց և ընտանիքներին։

Այսպիսով, փոփոխությունների միտումը տանում է դեպի՝

* Նպաստի համակարգում ընգրկվելու ընթացակարգերի պարզեցում/հեշտացում
* Նպաստառուների շրջանում աշխատանքի/զբաղվածության խթանում և անցում դեպի պայմանական նպաստի տրամադրում։

Տվյալ միտումները գտնվում են ԱՍՀՆ կողմից՝ ներկայումս իրականացվող ոլորտային փոփոխությունների տրամաբանության առանցքում։ Թերևս միտումներն այս կարևոր են, սակայն կարևոր է գնահատել իրականացվող փոփոխությունները անձի իրավունքների պաշտպանության հնարավորությունների ընդլայնման և սոցիալական երաշխիքների տրամադրման տեսանկյունից։ Աշխատանքի/զբաղվածության խթանումը կարող է և պետք է հանդիսանա աղքատության արձագանքման քաղաքականության առանցքային բաղադրիչներից մեկը։ Այլ հարց է, թե որքանով է արդարացված զբաղվածության խթանման առաջարկվող ձևաչափը։

**Առաջարկություն 1.** Զբաղվածության խթանման և աշխատանքային իրավունքների ապահովման երաշխիքների համադրում, ռիսկերի կանխարգելում

Ընդհանրապես, Կառավարության կողմից ներկայումս տարվող՝ զբաղվածության ինտենսիվ ընդլայնման մոտեցումները բաց են թողնում աշխատանքային իրավունքների պաշտպանության խնդիրը, այսինքն շեշտը հաճախ նախ դրվում է պետության կողմից զբաղվածության պրակտիկ խթանման վրա, և հետո միայն զբաղվածության ոլորտում մարդու իրավունքների և աշխատանքային իրավունքների պաշտպանության, արժանապատիվ և հավասար վարձատրության, աշխատանքային անվտանգության, աշխատավայրում խտրականության և բռնության, ոտնահարված աշխատանքային իրավունքների վերականգման երաշխիքների ապահովման պարտավորությունների վրա։

Լիազոր մարմնի կողմից քննարկման դրված «*Հայաստանի Հանրապետության 2019-2023 թվականների զբաղվածության ռազմավարության»* (տե՛ս, սույն ռազմավարության վերաբերյալ ՄԻՀԿ դիտարկումները տվյալ փաթեթի Բաժին 1.2)և «*Աշխատանքի և սոցիալական պաշտպանության ոլորտի զարգացման ռազմավարության*» (տե՛ս, սույն ռազմավարության վերաբերյալ ՄԻՀԿ դիտարկումները տվյալ փաթեթի Բաժին 1.1) նախագծերը, ինչպես նաև ՀՀ Արդարադատության նախարարության կողմից ներկայացված՝ *«ՀՀ մարդու իրավունքների պաշտպանության ռազմավարության»* նախագծով (տե՛ս, սույն ռազմավարության վերաբերյալ ՄԻՀԿ դիտարկումները տվյալ փաթեթի Բաժին 3) անդրադարձ է արվում աշխատանքային իրավունքների պաշտպանության խնդիրների, նշվում են որոշակի պլանավորվող գործողություններ, նախատեսվում են քայլեր։ Սակայն նախ, դրանք դեռ պլանավորված գործողություններ են, երկրորդը՝ անգամ վերոնշյալ բոլոր փաստաթղթերում աշխատանքային իրավունքների վերաբերյալ մի շարք լրացումների կարիք կա։ Ուստի, մինչև իրապես աշխատանքային իրավունքների պաշտպանության լիարժեք և գործող մեխանիզմների ներդրումը, նպաստային համակարգի նման արմատական փոփոխությունը, որտեղ ամբողջ աջակցության հիմքում է դրվում զբաղվածությունը, պարունակում է բազմաթիվ ռիսկեր։ Միևնույն ժամանակ, գիտակցելով, որ աշխատանքային իրավունքների հիմնախնդիրների կարգավորումը պահանջելու է ժամանակ, և կիսելով Լիազոր մարմնի՝ նպաստային համակարգի փոփոխության անհրաժեշտության հրատապությունը, մենք՝ իբրև լուծում տեսնում ենք հետևյալ քայլերի իրականացումը․

**Քայլ 1. Բոլոր վերոնշյալ ռազմավարությունների նախագծերով ՀՀ Սահմանադրությունից, աշխատանքային իրավունքների ապահովման միջազգային լավագույն փորձից, պետության կոնվենցիոնալ պարտավորություններից բխող առավել հստակ, թիրախային, լիարժեք կերպով իրավունքահենք միջոցառումների և գործողությունների պլանավորում՝ տվյալ միջոցառումների իրականացման մշտադիտարկման, գնահատման և հաշվետվողականության գործուն մեխանիզմների ապահովմամբ։ Այս կապակցությամբ վերոնշյալ բոլոր փաստաթղթերի շուրջ մեր կողմից արված դիտարկումներում բարձրացվել են աշխատանքային իրավունքների պաշտպանության խնդիրները, արվել են համապատասխան առաջարկություններ։**

**Քայլ 2. Մարդու իրավունքների պաշտպանի գրասենյակի հետ համատեղ Զբաղվածության պետական գործակալությունների աշխատակիցների շրջանում մարդու իրավունքների և աշխատանքային իրավունքների վերաբերյալ էֆեկտիվ վերապատրաստումների և պարբերաբար գիտելիքի ստուգումների իրականացում։**

**Քայլ 3. Զբաղվածության պետական գործակալություններին վերապահել աշխատանքային իրավունքների պաշտպանության համար էական այնպիսի գործառույթներ, ինչպիսիք են՝**

**Ա) Իրենց դիմած անձանց շրջանում աշխատանքային իրավունքների վերաբերյալ իրազեկման/ուսուցման ապահովում,**

**Բ) Գործատուների հետ համագործակցության շրջանակներում գործատուի կողմից աշխատանքային իրավունքների պաշտպանության թեստի/ստուգարքի իրականացում, որից հետո միայն տվյալ գործատուի մոտ առկա թափուր հաստիքները կարող են դիտարկվել իբրև «հարմար աշխատանք»՝ կենտրոն դիմած գործազուրկ քաղաքացիների համար։**

**Առաջարկություն 2.** Հստակեցումներ և ռիսկերի գնահատում

Ըստ մեզ, առաջարկվող փոփոխությունների փաթեթում անհրաժեշտ են նաև որոշակի հստակեցումների իրականացում և մի շարք ռիսկերի գնահատում։ Դիտարկենք ներկայացվող փոփոխությունների շրջանակներում առաջացող հնարավոր ռիսկերը երեք փուլով՝ ընտանեկան կամ սոցիալական նպաստի հավակնող անձի «մուտքը» համակարգ, համակարգում գտնվելու «անցումային» փուլը և համակարգից «ելքն» ու դրան հաջորդող փուլը։

* **Ինչպե՞ս է իրականացվում անձի «մուտքը» համակարգ**

Նախագծի շուրջ հանրային քննարկումների փուլում նշվում էր 6 ամիս տևողությամբ ժամանակահատվածը, որի ընթացքում անձի հետ պետք է տարվեն աջակցողական աշխատանքներ, վերապատրաստումներ և մասնագիտական կարողությունների զարգացում՝ զբաղվածության կենտրոնների կողմից։ Սակայն նախագիծը որևէ հստակ տեղեկություն այս մասին չի պարունակում։ Առաջարկվող փոփոխությունից կարելի է միայն անել հետևյալ ենթադրությունը։ «Զբաղվածության մասին» ՀՀ օրենքով «գործազուրկ» է համարվում այն անձը, ով փնտրում է աշխատանք, աշխատանք գտնելու նպատակով հաշվառված է Լիազոր մարմնում և պատրաստակամ է անցնել «*հարմար աշխատանքի*»։ Միևնույն ժամանակ, Օրենքի հոդված 6-ով, անձի համար հարմար աշխատանք գտնելուն ուղղված՝ Լիազոր մարմնի կողմից կազմակերպվող մասնագիտական կամ վարպետային ուսուցման համար հատկացվում է 6 ամիս։ Սա սակայն հանդիսանում է տվյալ հոդվածի մասնավոր դեպքի կարգավորում, այն է, երբ անձը չունի մասնագիտական կրթություն կամ որակավորում և ընդունում է նման ուսուցումը (հոդված 6.4-ի համաձայն անձը կարող է նաև հրաժարվել ուսուցումից/վերապատրաստումից)։ Ուստի, եթե հենվենք այս մասնավոր դեպքին վերաբերելի օրենսդրական կարգավորման տրամաբանության վրա, այն պահից ի վեր, երբ Զբաղվածության պետական գործակալության կողմից անձը ճանաչվում է իբրև գործազուրկ, Լիազոր մարմնի կողմից անձի հետ վեց ամսվա ընթացքում պետք է իրականացվեն մասնագիտական վերապատրաստման աշխատանքներ և սա ի նկատի ունի Լիազոր մարմինը, երբ նշում է անձի կարողությունների զարգացման կոմպոնենտի մասին։ ***Մեր այս ենթադրական մեկնաբանությունը սակայն չենք կարող ընդունել իբրև բավարար հիմք և այն հարցը, թե ինչպես է անձը «մուտք» գործում համակարգ, ինչ աշխատանքներն են նրա հետ տարվում և ինչ տևողությամբ՝ ուղղված անձի ոչ միայն մասնագիտական կարողությունների զարգացմանը, այլ նաև վերականգնմանը, վերաինտեգրմանը, առանց որի հնարավոր չէ անձի կայուն մուտքը աշխատաշուկա, մնում է առկախված։***

* **Ինչպե՞ս է կազմակերպվում «անցումային» փուլը**

Նախագծով իրականացվող առանցքային փոփոխությունն այն է, որ առաջարկվում է 145-Ն որոշման Հավելված 3-ի 31-րդ կետում, որով սահմանվում են այն դեպքերը, որոնք չեն ներառվում ընտանիքի ամբողջական եկամտի հաշվարկի մեջ նպաստի տրամադրման վերաբերյալ որոշումը կայացնելիս, ավելացնել ևս մեկ հիմք, այն է «*ընտանեկան կամ սոցիալական նպաստ ստացող ընտանիքի աշխատանքի անցած անդամներին վճարվող աշխատանքի վարձատրությանն ուղղված միջոցները` գործատուի կողմից տրված տեղեկանքի հիման վրա` աշխատանքի ընդունվելու ամսվան հաջորդող վեց ամիսների համար: Ընդ որում, սույն նորմը նույն անձի համար կրկին կարող է կիրառվել առնվազն երեք տարի անց*»: Այսինքն, անձը, պաշտոնապես աշխատանքի անցնելուց հետո դեռ 6 ամիս մնում է համակարգում և ստանում է նպաստ։ Պայմանականորեն անվանենք սա «անցումային» փուլ, քանի որ այս փուլից հետո անձին տրամադրվող սոցիալական աջակցությունը՝ ֆինանսական հատկացման տեսքով, պետք է դադարեցվի։ Ի՞նչ խնդիրներ են առկա տվյալ փուլում՝ հնարավոր փոփոխությունների իրականացման պարագայում։

Առաջարկվող փոփոխությամբ նախատեսվում է ավելացնել սոցիալական նոր խումբ՝ հարմար աշխատանքից հրաժարվող անձ, որի վերաբերյալ տեղեկանքը տրամադրում է զբաղվածության կենտրոնը։ Աշխատանքային հիմքով սոցիալական խմբերի ստեղծումն իր մեջ վտանգ ունի, քանի որ չաշխատող մարդը պիտակավորվում է, և հանության մեջ առավել կարծրանում է այն մոտեցումը, որ «աղքատն է մեղավոր աղքատության մեջ», «աղքատ անձը ծույլ անձն է» և այլն։ Ավելի լավ է ցածր աշխատանք կատարես, քան նստես տանը։ Այս կարծրատիպը առաջնահերթ է դարձնում միայն աշխատանքը, սակայն աշխատանքի տեսակը, ընտրության հնարավորությունը, աշխատանքային իրավունքների պաշտպանությունը մղում է հետին պլան։

Օրենքում, ինչպես նաև Լիազոր մարմնի կողմից քննարկման դրված «*Հայաստանի Հանրապետության 2019-2023 թվականների զբաղվածության ռազմավարության»* նախագծով հարմար աշխատանքի ապահովմանն ուղղված տարբեր մակարդակի վերապատրաստումները և կրթական ծրագրերը նշված են, սակայն դրանց ապահովման մեխանիզմները դեռևս լիարժեք չեն, ներկայումս չկան նման խորությամբ մասնագիտական դասընթացներ, գնահատված չէ դրանց էֆեկտիվությունը, ուսումնասիրված չէ աշխատաշուկան, մինչ այդ արվող փոփոխությունը ուժի մեջ են մտնելու շատ կարճ ժամանակահատվածում, ինչը ենթադրում է։

***Անձինք «անցումային» փուլում բախվելու են զբաղվածության պետական գործակալության կողմից իրականացվող վերապատրաստման ծրագրերի ոչ բավարար մակարդակին, միևնույն ժամանակ, չունենալով հնարավորություն հրաժարվել զբաղվածության կենտրոնի կողմից առաջարկվող տարբերակներից, քանի որ դա սպառնալու է “հարմար աշխատանքից հրաժարվող անձ” կարգավիճակի ձեռքբերմանը***։ ***Այսինքն, անձը հայտնվելու է ցանկացած իրեն առաջարկվող աշխատանք իրականացնելու կամ էլ համակարգից դուրս մնալու երկընտրանքի առջև։ Սա կրկին անգամ ստեղծում է հակադրություն աշխատանքի ազատ ընտրության և սոցիալական ապահովության իր իրավունքերը իրացնելու միջև։ Այս երկու իրավունքները ոչ թե պետք է հակադրել իրար, այլ գտնել այնպիսի մեխանիզմներ, որոնք հնարադրություն կտան ապահովել դրանց առավել էֆեկտիվ փոխլրացումը։ Նման փոխլրացումն է հանգեցնելու անձին՝ սոցիալական պաշտպանության և արժանապատիվ կյանքի իրական երաշխիքների տրամադրմանը։***

-**Ինչպե՞ս է կարգավորվում անձի «ելքը» համակարգից**

Ըստ առաջարկվող փոփոխությունների, անձը կամ դադարում է կամ կորցնում է ընտանեկան կամ սոցիալական նպաստ ստանալու իր իրավունքը հետևյալ երկու պարագաներում։ Դադարեցումը տեղի է ունենում կամ գրանցված աշխատանքի անցնելուց վեց ամիս անց, կամ առանց գրանցված աշխատանքի անցնելու, եթե Պետական զբաղվածության գործակալության կողմից անձին տրվում է «հարմար աշխատանքից հրաժարվող անձի» կարգավիճակ։

Նախ դիտարկենք համակարգից «ելքի» առաջին տարբերակը։ Փոփոխության այս բաղադրիչի հետ կապված առաջանում են հետևյալ հարցերը՝

* ***Ի՞նչ է տեղի ունենում անձի հետ, երբ նա, աշխատանքի անցնելուց հետո, դուրս է գալիս համակարգից, սակայն որոշ ժամանակ անց զրկվում է աշխատանքից։ Արդյո՞ք նախատեսվում է որևէ աջակցություն այն ժամանակահատվածի համար, երբ անձը կրկին կփնտրի աշխատանք, թե՞ ոչ։***
* ***Ինչի՞ն է վերաբերվում նախագծով տրված ձևակերպման վերջին հատվածը, այն է` «․․Ընդ որում սույն նորմը նույն անձի համար կրկին կարող է կիրառվել առնվազն երեք տարի անց»։ Արդյո՞ք խոսքը գնում է այն մասին, որ տվյալ անձը կրկին համակարգ մուտք է կարողանալու գործել միայն երեք տարի անց, թե՞ որևէ այլ բան։***

Հաշվի անելով Հայաստանում աշխատանքային իրավունքների շատ ցածր պաշտպանության մակարդակը, այս պարագայում անձը կրկին բախվելու է մի շարք ռիսկերի, որոնց գնահատումն ու արձագանքումը անհրաժեշտ է իրականացնել մինչև փոփոխությունների վերջնական ընդունումը։

***Ի կանխարգելում հնարավոր ռիսկերի, առաջարկում ենք հետևյալ երաշխիքների ներդրումը՝***

***Երաշխիք 1. Անձը և իր ընտանիքը շարունակում են մնալ նպաստ համակարգում մինչև անորոշ ժամկետով աշխատանքային պայմանագրի կնքումը կամ մինչև 2 տարի ժամկետով աշխատանքային պայմանագրի կնքումը։***

***Երաշխիք 2. Նախատեսել դրույթ, համաձայն որի, եթե անձը կորցնում է աշխատանքը իր իրավունքների ոտնահարման կամ սահմանափակման, առողջական խնդիրների, պատահարների, կյանքի դժվարին իրավիճակում հայտնվելու արդյունքում, ապա մինչև նոր աշխատանք գտնելը անձը և իր ընտանիքը կրկին ստանում են նախատեսված նպաստը։***

**Եթե Հայաստանում լիներ գործազրկության նպաստ, ապա այս խնդիրը կարելի էր համարել լուծված, բայց քանի դեռ գործազրկության նպաստը չի վերականգնվել , սոցիալական նպաստը այս ժամանակահատվածի համար փաստացիորեն կդառնա գործազրկության նպաստի փոխարինողը։ Աշխատանքը կորցնելու և գործազրկության դեպքում սոցիալական ապահովության տրամադրումը երաշխավորված է ՀՀ Սահմանադրության 83-րդ հոդվածով, սակայն այս հոդվածի գործնականացմանն ուղղված քայլեր դեռևս չեն արվում, իսկ իրականացվող փոփոխությունը շրջանցում է տվյալ խնդիրը, ինչը շատ մտահոգիչ է։**

Անդրադառնալով համակարգից «ելքի» երկրորդ տարբերակին, այս նպատակով 145-Ն որոշման Հավելված 3-ի 13-րդ կետը, որը սահմանում է սոցիալական խմբերը, համալրվում է «հարմար աշխատանքից հրաժարվող անձ» սոցիալական խմբով, 14-րդ կետով ավելացվում է «հարմար աշխատանքից հրաժարվող անձ» հասկացության սահմանումը, իսկ Հավելված 2-ի 3-րդ կետով, որով նշվում են սոցիալական խմբերի թվային արժեքները՝ բալային հաշվարկն իրականացնելու համար, տվյալ սոցիալական խմբին տրվում է 10 բալ։

«Հարմար աշխատանքից հրաժարվող անձ»-ի վերաբերյալ զբաղվածության գործակալության կողմից տրվող որոշումը էական ազդեցություն է ունենալու անձի կյանքի և կենսագործունէության վրա, դրանից է կախված դառնում նրան սոցիալական աջակցության տրամադրումը, փաստացիորեն, նրա՝ տվյալ իրավունքի իրացումը։ **Եթե Հայաստանում գործեր սոցիալական պաշտպանության ամուր համակարգ՝ ներառյալ, սոցիալական ապահովագրության համակարգը և գործազրկության նպաստի տրամադրումը, առկա լինեին սոցիալական և տնտեսական իրավունքների պաշտպանության գործուն մեխանիզմներ, այսինքն՝ մնացած բոլոր մակարդակներում անձի պաշտպանությունը պետության կողմից պատշաճ կերպով իրականացվեր, նպաստի տրամադրման նման պայմանականացումը կարող էր դիտարկվել իբրև համաչափ և անգամ արդարացի։ Սակայն տիրող պայմաններում, գտնում ենք, որ գործակալության կողմից տրվող եզրակացության հիման վրա անձին նպաստային համակարգից օգտվելու հնարավորությունից զրկվելը արդարացված չի և չի կարող դիտարկվել իբրև խնդրի իրավունքահենք լուծմանը տանող տարբերակ:**

**Գնտում ենք, որ տվյալ փուլում նպաստի տրամադրման պայմանականացումը՝ առաջարկվող փոփոխությունների տեսքով, պարունակում է մի շարք ռիսկեր․ անհրաժեշտ է հիմնավոր ուսումնասիրությունների իրականացում և հստակ երաշխիքների ներդրում՝ առաջարկվող սահմանափակումների բալանսավորումն ապահովելու համար։ Այլապես վտանգվում է Լիազոր մարմնի կողմից որդեգրած՝ անձակենտրոն և իրավունքահենք սոցիալական քաղաքականության գործնականացումը**։

Առաջարկվող փոփոխությունների շրջանակներում գտնում ենք, որ առնվազն անհրաժեշտ է հետևյալ երաշխիքների ներդրումը՝

***Երաշխիք 1****.* ***Անձը պետք է ունենա հնարավորություն վիճարկելու «հարմար աշխատանքից հրաժարվող անձի» կարգավիճակը սահմանող որոշումը****,* ***անհրաժեշտ է մշակել և ներդնել վիճարկման արդյունավետ մեխանիզմ։***

***Երաշխիք 2. Կարգավիճակի տրամադրման վերաբերյալ որոշումը չի կարող կայացվի զբաղվածության գործակալության կողմից միայն, այն պետք է կայացվի բազմամասնագիտական և միջգերատեսչական հանձնախմբի կողմից, որը նախ կիրակացնի բազմաչափ գնահատում, հիմնվելով անձի սոցիալական նկարագրի, նրա մոտ առկա հնարավորությունների, խնդիրների, ներառյալ իրավունքի իրացման խնդիրների և հնարավորությունների իրացման իրավիճակի վրա և նոր միայն կհանգի որևէ եզրակացության։***

***Երաշխիք 3. Անհրաժեշտ է ներդնել եզրակացության տրամադրման փուլային մեխանիզմ։ Այսինքն, տարբեր պարագաներում անձի՝ աշխատանք չգտնելու/չհամաձայնվելու/չցանկանալու պատճառները շատ տարբեր կարող են լինել և հենց այս առանձնահատկությունների գնահատումն է, որ բխում է աղքատության հաղթահարման մարդակենտրոն և իրավունքահենք մոտեցումից։ Գնահատման իրականացումից հետո հնարավոր է, որ պարզվի, որ անձին անհրաժեշտ են հավելյալ ռեսուրսներ՝ ժամանակային, գիտելիքային, տարատեսակ աջակցություն և խորհրդատվություն, որից հետո միայն նա կարող է անցնել այնպիսի աշխատանքի և այնպիսի պայմաններով, որոնք կերաշխավորեն նրա երկարատև և կայուն զբաղվածությունը և սեփական եկամտի ձևավորումը, ինչն էլ հանդիսանում է իրականացվող փոփոխությունների նպատակը։***

**Այսպիսով, գտնում ենք, որ Կառավարության 145- Ն որոշման մեջ լրացումներ կատարելու մասին տվյալ նախագիծը ունի լրամշակման կարիք։**

**Գտնում ենք, որ տվյալ բաժնում առաջարկված հստակեցումների իրականացումը, առաջարկվող քայլերի և երաշխիքների ներդրումն ու ամրագրումը այս պահին անհրաժեշտ նվազագույն գործողություններից է, որոնք փոփոխությունը կդարձնի առավել մարդակենտրոն, կստեղծի անձի իրավունքների պաշտպանության երաշխիքներ, կբարձրացնի շահառուների շրջանում Լիազոր մարմնի և պետական քաղաքականության հանդեպ վստահությունը, և իրապես կմոտիվացնի մարդկանց՝ պետական աջակցության հետ զուգընթաց գտնել ելքեր՝ աղքատությունը հաղթահարելու կամ աղքատությունից խուսափելու։**

### «Պետական նպաստների մասին» Հայաստանի Հանրապետության օրենքում փոփոխություններ և լրացումներ կատարելու մասին ՀՀ օրենքի նախագծեր

“Պետական նպաստների մասին“ ՀՀ օրենքը սոցիալական ապահովության համակարգի հիմքում ընկած առանցքային փաստաթուղթն է («Սոցիալական աջակցության մասին» ՀՀ օրենքի հետ համատեղ), որի նպատակն է լուծել  անձի կենսամակարդակի բարձրացման խնդիրները, ժողովրդագրական հարցերը և այս կերպ ապահովել անձանց՝ սոցիալական ապահովության իրավունքի իրացումը։ Օրենքով նախատեսվում են տարբեր տեսակի նպաստներ, որոնց չափը, տրամադրման կարգը և ընթացակարգերը սահմանվում է Կառավարության կողմից։ Սակայն օրենքում բացակայում են այն սկզբունքները, չափորոշիչները, որոնց հիմքով Կառավարությունը պետք է կայացնի նման որոշումները։ ժ

«Թավշյա» հեղափոխությունից հետո նոր կառավարությունը ձեռնամուխ է եղել սոցիալական ապահովության ու նպաստային համակարգի բարեփոխումներին, որոնց դեռևս ընթացքում են և ամբողջական կերպով ներկայացված չեն։ Մինչ այժմ ի-դրաֆտ համակարգում դրվել է «Պետական նպաստների մասին» ՀՀ օրենքի փոփոխություններին վերաբերող  մի շարք նախագծեր։ Այդպիսով՝

* **2019թ-ի հոկտեմբերի 18-ին ներկայացված օրենքի փոփոխության նախագծով՝** <https://www.e-draft.am/projects/1251>**,** միաժամանակ մեկից ավելի երեխայի ծնվելու դեպքում բարձրացվում է երեխայի ծննդյան միանվագ նպաստի չափի, ինչպես նաև իրականացվում է ընտանեկան դրամագլուխը տնօրինելու պայմանների հստակեցումը (ընտանեկան դրամագլուխը պետական աջակցության հաշվին առկա միջոցներն են, «Պետական նպաստների մասին օրենք՝ հոդված 26)։
* **2019թ-ի նոյեմբերի 7-ին ներկայացված օրենքի փոփոխության նախագիծը՝** <https://www.e-draft.am/projects/2068>, միտված էգյուղական բնակավայրերում բնակվող անձանց համար ևս խնամքի նպաստի իրավունք սահմանել՝ մինչև երեխայի 2 տարին լրանալը։ Գործող կարգով մինչև երկու տարեկան երեխայի խնամքի նպաստի իրավունք ունեն երեխայի` Հայաստանի Հանրապետության աշխատանքային օրենսգրքով սահմանված կարգով մինչև երեք տարեկան երեխայի խնամքի արձակուրդում գտնվող ծնողը, որդեգրողը կամ խնամակալը մինչև երեխայի երկու տարեկանը լրանալը, իսկ խնամքի նպաստ նշանակելու համար հիմք են հանդիսանում «Եկամտային հարկի և սոցիալական վճարի անձնավորված հաշվառման մասին» Հայաստանի Հանրապետության օրենքով սահմանված տեղեկատվական բազայի տվյալները ծնողի՝ խնամքի արձակուրդում գտնվելու վերաբերյալ («Պետական նպաստների մասին օրենք»՝ հոդված 27): Այստեղ ծնողը պետք է մինչև երեխայի խնամքի արձակուրդ անցնելը գրանցված աշխատանք ունենա։ Գյուղական բնակավայրերում ապրող անձանց համար սա խնդիր է, քանի որ բնակչությունը հիմնականում ինքնազբաղված է, իսկ կատարած աշխատանքն իբրև ֆորմալ զբաղվածություն չի դիտարկվում։ Ուստի տվյալ փոփոխության արդյունքում նրանք նույնպես հնարավորություն կստանան օգտվել պետական աջակցության այս տեսակից։

Այս երկու նախագծերով առաջարկվող փոփոխությունները միտված են նպաստելու ժողովրդագրական աճին և բարելավելու պետական աջակցության տրամադրման ընթացակարգերը՝ համակարգում ներառելով անձանց նոր խմբերի։

Այժմ անդրադառնանք վերջին, ամենակարևոր՝ **2019թ-ի նոյեմբերի 13-ին ներկայացված օրենքի փոփոխության նախագծին՝**<https://www.e-draft.am/projects/2057>։ Փոփոխությունով առաջարկվում է մի շարք տեխնիկական վրիպակների ուղղում և ներդրվում է նոր նպաստի տեսակ՝ **ընտանիքի կայուն եկամտի ձևավորման դրամագլուխ**, իսկ դրա փոխարեն հանվում է  **հրատապ օգնության** նպաստը («Պետական նպաստների մասին օրենք»՝ Գլուխ 5)։ Նպաստի այս նոր տեսակը նպատակ ունի կարճաժամկետ և միանվագ տրվող մի շարք նպաստներ փոխարինել ավելի կայուն դրամական օգնությամբ, որը հնարադրություն կտա ընտանիքներին դուրս գալ աղքատությունից։ Քանի որ, ինչպես մյուս նպաստների պարագայում, այս նպաստի չափը, տրամադրման պայմաններն ու կարգը պետք է հաստատվեն Կառավարության կողմից և նման որոշման նախագիծ դեռ առկա չէ, բովանդակային անդրադարձ և դիտարկումներ անել չենք կարող։

Ինչպես արդեն նշել ենք տվյալ բաժնի ներածական մասում, էական խնդիր է հանդիսանում «Նպաստների մասին օրենքով» հստակ սկզբունքների և չափորոշիչների սահմանման բացը՝ ի ուղեցույց նպաստների տրամադրման կարգի վերաբերյալ Կառավարության որոշումների։ Նման սկզբունքների և չափորոշիչների առկայությամբ Կառավարության որոշումները, նպաստների չափերն ու կարգերը կլինեն կանխատեսելի քաղաքացու համար, կպարունակեն իրավական հստակություն, ինչը հանդիսանում է պետության իրավաստեղծ պրակտիկայի հիմնական սկզբունքը։

**Հաշվի առնելով Բաժին 3.1-ում և 3.2-ում ներկայացված խնդիրները, ըստ այդմ առաջարկում ենք «Պետական նպաստների մասին» օրենքում ավելացնել հետևյալ փոփոխությունները՝**

1. **Օրենքում սահմանել չափորոշիչներ և սկզբունքներ, որոնք հիմք պետք է հանդիսանան նպաստների չափերի և տրամադրման կարգերի շուրջ կայացվող Կառավարության որոշումների ընդունման համար։ Այդ սկզբունքները պետք է սահմանափակող գործառույթ կատարեն, իբրև ուղենիշ պահպանեն պետության սահմանադրական և միջազգային իրավական պարտավորություններով թելադրվող սկզբունքները, որպեսզի կառավարությունների կողմից իրավիճակային կամ քաղաքական շահի նպատակահարմարությունով պայմանավորված որոշումներ չընդունվեն, ինչպես եղել է մինչ այժմ։**
2. **Իրականացնել սոցիալական ապահովագրության համակարգ ներդնելու համար անհրաժեշտ օրենսդրական փոփոխություններ։ Սոցիալական համակարգի ներդրումը կհանդիսանա այն կարևոր երաշխիքը, որով կարող է պայմանավորվել պետության կողմից նպաստների տրամադրման առավել իրավունքահենք քաղաքականությունը։ Սոցիալական ապահովագրությունից օգտվելը, իբրև իրավունք, սահմանված է նաև Դաշնագրի հոդված 9-ով, ուստի և հանդիսանում է պետության միջազգային իրավական պարտավորություն։**
3. **Վերականգնել գործազրկության նպաստը, որը, ըստ ՀՀ Սահմանադրության, հանդիսանում է սոցիալական ապահովության իրավունքի բաղկացուցիչ մաս։**
4. **Տնտեսական, սոցիալական և մշակութային իրավունքների դաշնագրի հոդված 2-ի պահանջից ելնելով, որը սահմանում է պետության պարտավորությունների առաջադեմ/պրոգրեսիվ իրականացումը իր ռեսուրսների առավելագույնի հասանելիության շրջանակներում (progressive realization of economic, social and cultural rights to the maximum of their available resource), oրենքի մակարդակում սահմանել նպաստի չափի շարունակական ավելացման և պետական աջակցության տեսակների ընդլայնման մեխանիզմներ և սկզբունքներ, որոնք ուղենիշ կդառնան պետական սոցիալական քաղաքականության կայուն առաջընթացի համար։**